Summary: Pääministeri Johnsonin brexit-aikataulu on vaikea, ja eroa saatetaan vielä lykätä, arvioi tutkija Mika Suonpää.

Britannian pääministeriksi nousi keskiviikkona  Boris Johnson . Hänet tunnetaan  lukuisista möläytyksistään ja lausunnoista,  joiden suhde tosiasioihin on hatara. Silti hän on Britannian suosituin poliitikko  YouGov-yhtiön mielipidetiedusteluissa.
 Mistä on kyse?
 Johnsonista tuli pääministeri, koska hän voitti jäsenäänestyksen konservatiivipuolueen puheenjohtajuudesta. Siinä hänen valttinsa oli selkeä sanoma, arvioi Britannian politiikkaa seuraava yliopistonlehtori  Mika Suonpää  Turun yliopistosta.
 – Hän on luvannut toteuttaa EU-eron lokakuun loppuun mennessä, ja tätä suurin osa konservatiiveista haluaa, Suonpää sanoo.
 Puolueen parissa on perinteisesti epäilty Euroopan unionia, ja valtaosa jäsenistä äänesti brexitin puolesta kolme vuotta sitten.
 Konservatiiveja eivät haittaa Johnsonin reipas kielenkäyttö tai edes totuudenvastaiset puheet.
 – Tärkeämpää on persoona ja se, että hän pystyy puhuttelemaan kannattajiaan tunnetasolla, Suonpää arvioi.
 Samalla Johnson on jakava hahmo, jota poliittiset vastustajat inhoavat. YouGovin tutkimuksen mukaan peräti 54 prosenttia briteistä suhtautuu häneen kielteisesti.
 Kuka ja mitä?
 Mika Suonpää on erikoistunut Turun yliopistossa poliittiseen historiaan. Hän on tutkinut muun muassa Britannian diplomatian käänteitä 1800-luvulta tähän päivään.
 Suonpään mukaan nykyajan poliitikot eivät ole erityisen epärehellisiä historiantutkimuksen näkökulmasta. Siksi hän ei usko suosittuun väitteeseen, jonka mukaan politiikassa oltaisiin siirrytty totuuden jälkeiseen aikaan.
 – Aina on ajateltu, että oma aikakausi on poikkeuksellinen, Suonpää arvioi.
 Tätä et ehkä tiennyt
 Kun Britannia liittyi EU:n edeltäjäjärjestöihin vuonna 1973, maan konservatiivit tukivat jäsenyyttä innokkaasti. Nyt asetelmat ovat kääntyneet päälaelleen.
 Muutos tapahtui 1980-luvun loppupuolella. Tuolloin löyhemmästä talousliitosta alkoi muotoutua nykyinen Euroopan unioni, joka kiinnitti huomiota myös esimerkiksi sosiaalipolitiikkaan ja työehtoihin.
 – Nykyään konservatiivit ajattelevat, että EU haittaa vapaita markkinoita ja uhkaa kansallista itsemääräämisoikeutta, Suonpää sanoo.
 Tutkija Mika Suonpään mukaan Boris Johnsonin brexit-aikataulu on vaikea toteuttaa. Karoliina Simoinen / Yle
 "Paljon on Johnsonin itseluottamuksen varassa"
 Mikä Suonpään mukaan Johnsonin brexit-aikataulu on todella vaikea.
 – Johnson on luvannut, että hän neuvottelee erosopimuksen uudelleen ennen lokakuun loppua. Haasteita on paljon, ja joidenkin arvioiden mukaan eroa joudutaan vielä lykkäämään lupauksista huolimatta.
 – Paljon on Boris Johnsonin itseluottamuksen varassa. Hän luultavasti uskoo jollain tasolla, että myös brexit ratkeaa tahdonvoimalla.
 Lue myös:
 Analyysi: Boris Johnsonilla on vaikeita haasteita edessään – valitseeko hän sovittelevan vai sotaisan linjan EU:ta kohtaan?
 Boris Johnsonin valinta pani vauhtia verkon irvileukoihin: Kuvamanipulaatioissa "BoJo" vertautuu Thatcheriin ja Trumpiin
 Konservatiivit toivovat Boris Johnsonista maan yhdistäjää – pääministerikisan ennakkosuosikki voi kuitenkin syventää Britannian kahtiajakoa
 Boris Johnson on arvaamaton hölösuu – ja se voi kääntyä hänen edukseen brexit-kaaoksessa

Boris Johnsonin suosion salaisuudet ovat karisma ja selkeä sanoma   – "Jollain tasolla hän uskoo, että brexit ratkeaa tahdonvoimalla"


Summary: Emottomat siilinpoikaset opettelevat luonnossa elämisen perustaitoja sijaiskodin pihalla.

Pahvilaatikon uumenista kuuluu vaimeaa tuhinaa ja kuivien lehtien rapinaa. Kun metallisesta verkosta tehtyyn häkkiin lasketaan ruokakulho, laatikosta työntyy varovasti esiin pieni nenä ja piikikäs keho.
 Lappeenrantalaisen omakotitalon pihapiirissä asustelee yhteensä 11 orpoa siilinpoikasta. Kaakkois-Suomen eläinsuojeluyhdistyksen eläinsuojeluneuvoja  Mirkka Nousiainen  kertoo, että siilit ovat löytyneet Lappeenrannasta ja naapurikaupungista Imatralta.
 – Poikaset otettiin hoitoon, koska joidenkin emot ovat jääneet auton alle tai niille on sattunut jokin muu tapaturma. Muutamien poikasten sisarukset olivat jo kuolleet.
 Siilit eivät tarvitse lässytystä
 Noin 100 gramman painoiset siilinpoikaset vaativat ympärivuorokautista huolenpitoa. Nousiainen punnitsee poikaset aamuisin ja tehotarkkailussa olevat potilaat aina ruokailun jälkeen varmistaakseen kaikkien yksilöiden tasaisen painon lisääntymisen.
 – Siilit ovat yöeläimiä, mutta pienillä poikasilla ei ole vielä käsitystä lajityypillisestä käyttäytymisestä. Jossain vaiheessa ne alkavat siirtyä syömään yöaikaan.
 Orvot siilinpoikaset asuvat Mirkka Nousiaisen takana näkyvän häkin kaltaisissa asumuksissa Nousiaisen kotipihalla. Marika Anttonen/Yle
 Siilejä ruokitaankin aina tarpeen mukaan. Pienimpiä poikasia ruokitaan kissojen äidinmaidonkorvikkeella, isoimpia kiinteällä ruualla. Pahimmassa tapauksessa Mirkka Nousiainen on joutunut nesteyttämään siilejä ihon alle.
 – Siilien tilanne saattaa muuttua nopeasti. Jos vain nopeasti katsoo, että kaikki syövät ruokaa, saattaa yksi poikasista olla syömättä koko päivän.
 Siilejä on Nousiaisen mukaan aina käsiteltävä hanskat kädessä, koska siileissä voi olla tauteja, esimerkiksi salmonellaa. Nousiainen käsittelee poikasia kuitenkin mahdollisimman vähän, etteivät ne tottuisi ihmiseen liikaa.
 – En esimerkiksi lässytä tai muutenkaan puhu niille. Siilit eivät ole esittelyeläimiä tai lemmikkejä ollenkaan. Isommat siilit menevätkin kerälle tai sähisevät, kun niitä yrittää koskea.
 Häkkien paikkaa Nousiainen vaihtaa usein, etteivät siilit joudu elämään ulosteiden keskellä.
 Ääriolosuhteet ovat siileille epäsuotuisia
 Pienin siili, joka eläinsuojeluneuvoja Mirkka Nousiaiselle tuotiin hoitoon, painoi vaivaiset 81 grammaa. Luonnonvaraisen siilin ihannepaino olisi noin 300–400 grammaa.
 – Kunhan siilit painavat tämän verran, ne vapautetaan takaisin luontoon. Toki sääolosuhteidenkin pitää olla suotuisat eli hirmuisen kylmällä tai kuumalla siilejä ei palauteta luontoon.
 Imatralta löytynyt siilinpoikanen opettelee kaivautumaan lehtikasaan. Luonnonvaraiset siilit vuoraavat pesänsä kuivilla lehdillä, sammaleella ja heinillä. Marika Anttonen/Yle
 Luonnonsuojelulaki määrää palauttamaan siilit sen kunnan alueelle, josta ne on löydettykin. Siilit ovat taajama-alueen eläimiä, joten orvot siilinpoikasetkin palautetaan ihmisten pihapiiriin. Nousiainen on myös itse määrittänyt siilien palautusalueelle kriteerejä.
 – Ihmisen, jonka pihapiiriiin siilit lasketaan, täytyy tehdä niille talvipesä ja tukiruokkia niitä koko syksyn ajan.
 Orvot siilinpoikaset eivät ole tavallinen, jokakesäinen ongelma.
 – Olen hoitanut luonnoneläimiä kuuden vuoden ajan. Tämä on ensimmäinen kesä, kun minulla on ylipäänsä hoidossa siilinpoikasia.
 Nousiaisen mukaan osasyyllinen siilien tukalaan tilanteeseen on ääriolosuhteiden yleistyminen. Liian kuuma tai liian kylmä ilma on siileille epäsuotuisa.
 – Toisaalta ihmiset ovat nyt entistä tietoisempia ja kiinnittävät siileihin enemmän huomiota ja ilmoittavat apua tarvitsevista yksilöistä.
 Suomen siilikanta vähentymässä
 Luonnossa siiliemo synnyttää yleensä yhden poikueen vuodessa. Kesäkuun puolivälin aikaan syntyvässä poikueessa on keskimäärin viisi poikasta. Emo imettää poikasia 4–6 viikkoa, joten poikaset vieroittuvat yleensä heinäkuun puolivälin aikaan.
 Korkeasaaren villieläinsairaalan eläintenhoitaja  Laura Pullin  mukaan kuluva kesä ei ole "vuosisadan siilikesä".
 – Meilläkin on Korkeasaaressa hoidossa kymmeniä orpoja siilinpoikasia, mutta ei niin paljon kuin joskus aikaisempina kesinä.
 Korkeasaaressakin arvellaan, että Suomen siilinkanta on vähenemässä. Siilikannan kokoa on vaikea arvioida, koska luonnonvaraisten siilien määrää ei ole laskettu.
 – Kannan vähentymiseen on monia syitä. Lisääntynyt liikenne lisää siilien kuolemia ja ryteikköiset pihat, joissa siilit viihtyvät, ovat vähentyneet. Myös erilaiset taudit kuten keuhkomadot tappavat siilejä.
 Mirkka Nousiainen ruokkii siilinpoikasia kissanruualla. Luonnonvaraiset siilit syövät muun muassa hyönteisiä, käärmeitä sekä linnun- ja hiirenpoikasia. Marika Anttonen/Yle
 Suurin siilipopulaatiota verottava tekijä ovat leudot talvet.
 – Jos lumi sulaa ja vettä pääsee siilin talvipesään, siilin talvihorros menee pilalle.
 Pulli neuvoo toimimaan yksin harhailevien siilinpoikasten kanssa mieluummin liian aikaisin kuin liian myöhään.
 – Kämmenelle mahtuva, nuupottava ja paikallaan kyhjöttävä siili kannattaa viedä sisään lämpimään paikkaan. Raatokärpäset munivat nopeasti siileihin, ja jos ne pääsevät kuoriutumaan, silloin on jo liian myöhäistä.
 Muita luonnoneläimiä voi seurata rauhassa muutaman päivän ajan.
 – Aina kannattaa ottaa yhteyttä asiantuntijaan, esimerkiksi eläinsuojeluneuvojaan tai eläinlääkäriin. Eläintä ei saa ottaa laatikkoon ja viedä kotiin ja soittaa vasta sitten, se on lainvastaista, kertoo Kaakkois-Suomen eläinsuojeluyhdistyksen eläinsuojeluneuvoja Mirkka Nousiainen.
 Loukkaantuneen eläimen kohtaamiseen ei ole olemassa yleispäteviä ohjeita tai sääntöjä. Jokainen tilanne pitää selvittää erikseen.
 – Laki kuitenkin velvoittaa jokaista puuttumaan, jos näkee loukkaantuneen eläimen, lemmikin tai luonnoneläimen. Jos ei itse pysty toimimaan, kannattaa aina soittaa asiantuntijalle.
 Nousiaisen mukaan kuitenkin hyvin usein ihmisellä on suurempi hätä eläimestä kuin eläimellä itsellään.
 Lue seuraavaksi:   82-vuotias haluaa pelastaa siilit ja rakensi niille oman asuinalueen – jokaisella on nyt oma kaksio

Eläinsuojeluneuvoja sai hoidettavakseen 11 orpoa siilinpoikasta – 100 gramman painoiset piikkipallot vaativat nyt hoitoa ympäri vuorokauden


Summary: Kansainväliset arvioijat eivät saa kommentoida näkemäänsä ennen kuin virallisessa raportissaan.

Museot, näyttelyt sekä historiallisten paikkojen ja rakennusten suojelu

Kolmen maakunnan ja kymmenen kunnan yhteisen Lauhanvuori-Hämeenkangas Geoparkin alueella liikkuu tällä viikolla erityisiä vieraita.
 Unescon arvioijat tutustuvat viikon ajan alueeseen, sen geologiaan, luontoon ja kulttuurihistoriaan. Oppaina heillä on Lauhanvuori-Hämeenkangas Geopark ry:n sekä alueen kuntien ja muiden toimijoiden edustajia.
 – Voimme ylpeänä esitellä työtä, jota olemme tehneet, sanoo Lauhanvuori-Hämeenkangas Geopark ry:n toiminnanjohtaja  Terttu Hermansson .
 Kaikkien yhteinen alue
 Unescon arvioijat ovat  Anchel Belmonte Ribas  Espanjasta ja  Mohd-Shafeaa Leman  Malesista.
 Terttu Hermansson kehaisee, että vieraiden kanssa on ollut ilo kiertää tutustumassa alueen antiin.
 Tiistaina vieraat isäntineen tutustuivat muun muassa Kihniän Turvemuseoon, Käskyvuoreen ja Parkanon Metsämuseoon. Keskiviikkona on kierretty Kauhanevaa, tutustuttu Katinkan kanjoniin ja illalla kohteena on alueen aineetonta kulttuuriperintöä edustava Lauhan spelit.
 Hermansson muistuttaa Unescon kiinnittävän huomiota alueen geologiseen perintöön, mutta myös luontoon ja kulttuuriperintöön. Yhdentekevää ei ole sekään, millaista yhteistyötä ja yhteishenkeä hankkeen ympärillä tehdään.
 – Meillä on tällä alueella yhteinen geologinen perintö, joka hitsaa meitä yhteen ja nyt valmisteluvuosien aikana on syntynyt muutakin yhteistyötä, Hermansson sanoo.
 Lauhanvuori-Hämeenkangas Geopark levittäytyy kolmen maakunnan ja kymmenen kunnan alueelle. Kati Ala-Renko / Yle
 Hyväksyntä tai lisäaikaa?
 Lauhanvuori-Hämeenkangas -alueen Geopark-hakemus jätettiin marraskuussa 2018. Sen eteen on kuitenkin tehty työtä jo useampi vuosi.
 Nyt hakemus on selvinnyt tieteellisestä tarkastelusta ja edennyt viralliseen arviointiin.
 Arvioijat eivät saa kommentoida näkemäänsä tai paljastaa mielipidettään arvioinnin aikana. He kirjoittavat vierailustaan raportin, jonka pohjalta Unesco Global Geoparks -neuvosto antaa syksyllä suosituksensa Unescon hallintoneuvostolle, joka asian ratkaisee.
 Tietoa hyväksymisestä tai hylkäämisestä joudutaan odottamaan huhti-toukokuulle 2020.
 Lauhanjärvi-Hämeenkangas Geopark ry:ssa ollaan kuitenkin toiveikkaita, että hyväksyntä tulee. Tai, ainakaan hakemusta ei kokonaan hylätä.
 – En usko, että meitä voidan ihan hylätä. Saatamme saada lisäaikaa, jos on sellaisia korjattavia asioita, joihin arvioijat kiinnittävät huomiota, Terttu Hermansson sanoo.
 Jos Unescon päätös on hyväksyvä, usean vuoden työ on tuottanut hedelmää.
 – Jos hyväksyntä tulee, luvassa on varmaan aika isot pirskeet.
 Suomessa yksi hyväksytty, neljä hakijaa
 Lauhanvuori-Hämeenkangas Geopark-alueeseen kuuluvat Etelä-Pohjanmaalta Kauhajoki, Isojoki ja Karijoki, Pohjois-Satakunnasta Karvia, Honkajoki, Siikainen, Kankaanpää ja Jämijärvi sekä Pirkanmaalta Parkano ja Kihniö.
 Rokua Unesco Global Geopark on tällä hetkellä Suomen ainoa Geopark. Geopark-jäsenyyttä hakevia tai hakemusta valmistelevia alueita ovat Lauhanvuori-Hämeenkankaan lisäksi Saimaa, Salpausselkä ja Lappajärvi.

Unescon edustajat tutustuvat tällä viikolla Lauhanvuori-Hämeenkangas Geoparkiin – arvioinnin tuloksia joudutaan odottamaan ensi kevääseen


Summary: Fimea on selittänyt kesän lääkepulaa tuotanto-ongelmilla, kuten tulipaloilla.

Kymmenen viime vuoden aikana Suomeen on rantautunut uusi pulma: pula lääkkeistä.
 Yle kertoi keskiviikkoaamuna, että  osa e-pillereistä ja verenpainelääkkeistä on loppunut varastosta . Myös särkylääkehyllyillä on aukkoja. Ongelmat alkoivat vuosikymmenen alussa.
 Lääkealan turvallisuus- ja kehittämiskeskus Fimea on selittänyt lääkepulaa tuotantohäiriöillä. Raaka-aineiden valmistus tapahtuu nykyään keskitetysti isoissa tehtaissa. Se on riskialtista.
 – Jos siellä tapahtuu esimerkiksi räjähdys tai tulipalo, niin sitten raaka-aine on kaikilta loppu, Fimean johtaja  Johanna Nystedt  sanoo Yle Uutisten haastattelussa.
 Kuinka usein lääketehtailla räjähtelee?
 Lääkkeiden valmistusketjut ovat pitkiä, ja lääkkeen teko raaka-aineesta apteekin hyllylle voi kestää vuoden. Pitkät tuotantoketjut ovat alttiita monenlaisille häiriöille.
 Lääkeyritys Orionin Suomen liiketoiminnan johtaja  Janne Maksimainen  on kuullut räjähdyksistä ja tulipaloista tehtailla, jotka toimittavat lääkeaineita ja lääkkeitä myös Orionille.
 – Kyllä näitä silloin tällöin tapahtuu, mutta ei päivittäin eikä viikoittain, Maksimainen sanoo.
 Jos tehtaassa tapahtuu tulipalo tai muu tuotantohäiriö, se voidaan joutua sulkemaan ja lääkkeiden toimitusajat pitenevät entisestään.
 Lääkealalla lupakäytännöt ovat tiukkoja, eikä uutta raaka-aineen toimittajaa ei löydy käden käänteessä. Silloin lääkkeet voivat loppua varastosta
 Muutos huonompaan tapahtui 2010-luvun alussa, mutta miksi?
 Suomalainen lääkeyritys Orion valmistaa esimerkiksi tulehduskipulääke Buranaa ja Parkinsonin tautiin käytettävää Stalevoa. Stalovon raaka-ainetta valmistetaan Orion-konserniin kuuluvalla tehtaalla Hangossa.
 Viime vuosina Buranan rinnalle on ilmestynyt myös lukuisia muita rinnakkaislääkkeitä. Samaa tavaraa eri paketissa, mutta huomattavasti halvemmalla.
 – Edellinen hallitus halusi lisätä lääkkeiden hintakilpailua. Orion varoitti vuonna 2016, että siitä voi seurata saatavuusongelmia, ja näin kävi, Orionin Maksimainen sanoo.
 Pitäisikö lääkkeiden valmiusvarastoja kasvattaa?
 Nykyinen lääkejärjestelmä on altis myös kysynnän muutoksille. Varastot ovat pieniä, ja sekin altistaa häiriöille.
 Lääketehtailla on kuitenkin velvollisuus varastoida esimerkiksi antibiootteja pahan päivän varalle. Sosiaali- ja terveysministeri  Aino Kaisa-Pekonen  (vas.)on väläyttänyt valmiusvarastojen kasvattamista.
 Varmuusvarastojen kasvattaminen ei kuitenkaan ole aivan yksinkertaista. Lääkkeet vanhenevat. Myös kilpailu mutkistaa tilannetta. Sairaalat kilpailuttavat esimerkiksi antibioottinsa.
 – Sairaala voi tilata antibioottinsa yhtenä vuonna yhdeltä, seuraavana vuonna toiselta valmistajalta. Siitä huolimatta yrityksillä on velvollisuus pitää vanhaa tuotetta varastossa, Maksimainen sanoo.
 Kannattaisiko lääkkeet hankkia yhdessä?
 Fimea on ehdottanut ratkaisuksi lääkepulaan, että Pohjoismaat voisivat ryhtyä hankkimaan lääkkeitä yhdessä, jotta Suomi ei jäisi hankinnoissa pienenä maana jonon hännille.
 – Se voisi olla hyvä idea, kun puhutaan harvinaisista lääkkeistä, Maksimainen sanoo.
 Varmuusvarastojen laajentaminen on lopulta poliittinen päätös, johon lääkeyhtiöt eivät halua vielä ottaa kantaa.
 Aiheesta aiemmin:   Lääkkeiden saatavuushäiriöt ovat kasvaneet rajusti: "Tämä on iso ongelma"

Suomi kärvistelee lääkepulassa, mutta johtuuko se tehtaiden tulipaloista ja räjähdyksistä? Muutos huonompaan tapahtui jo vuosia sitten


Summary: Hollantilais-suomalainen tuotanto kokoaa yli 80 esiintyjää kertomaan Daniel Cajanuksen tarinan syntymästä kuolemaan.

Idyllisen talon pihaan rakennetun lavan keskellä kävelee valtavan pitkä mies. Vaikka näyttelijältä löytyy pituutta omasta takaa lähes kaksi metriä, tarvitsee hän silti puoli metriä korkeat puujalat, jotta hän on roolihahmonsa  Daniel Cajanuksen  pituinen.
 Vuonna 1703 Paltamossa syntyneestä, arviolta 247-senttisestä ihmemiehestä valmistuva ooppera saa Suomen ensi-iltansa keskiviikkona. Cajanuksen pituus herätti mielenkiintoa jo yli 300 vuotta sitten, ja hän lähtikin nuorena maailmalle.
 Pitkän Tanelin pituudeksi on mitattu 247,5 senttiä, mutta se  voi myös olla aivan jotain muuta . Pituuden mittaamisessa on käytetty vanhoja mittayksiköitä, joissa on melkoisia eroja. Tiedot Cajanuksen pituudesta vaihtelevat 230 sentistä aina 283 senttimetriin.
 Cajanus kiersi ympäri Eurooppaa esiintymällä muun muassa kuninkaallisille, mutta lopulta hän päätyi Hollantiin, Haarlemin kaupunkiin.
 Jättiläiskokoinen Daniel Cajanus oli 1700-luvun tunnetuin suomalainen julkkis. Cajanuksen kohdalla riittää ihmeteltävää: kuinka pieneltä kainuulaisellta paikkakunnalta kotoisin olevasta miehestä tuli juhlittu tähti, joka tapasi myös kuninkaallisia. Kuvassa Enoch Seemanin maalaus vuodelta 1734.  Kääpiöstä kolosseihin – Kummajaisten historia Suomessa -kirja
 Haarlemissa hän oli erityisen pidetty, ja Paltamon jätin karisma on kestänyt satoja vuosia. Siitä kertoo esimerkiksi miehestä kertova Cajanus-Jättiläisoopperan alkuperäisversio, jota esitettiin kaupungissa kaksi vuotta sitten. Oopperan kuorossa laulavat, hollantilaiset  Suzanne Steenbergen  ja  Cynthia Weerkamp  kertovat, että esitykseen kerättiin kahden vuoden ajan rahoitusta.
 – Tämä on meille todella tärkeää. Aloitimme koko projektin vuonna 2015, joten oli hienoa kun esitys haluttiin tuoda myös Suomeen, Steenbergen kertoo.
 Steenbergen ja Weerkamp kuuluvat yli 50 henkilön joukkoon, jotka ovat matkustaneet omin varoin Hollannista Suomeen esiintymään oopperaan. Kajaanissa esitettävä ooppera siis tehdään yhteistyössä hollantilaisen tuotantotiimin kanssa. Hollantilaisten joukkoon mahtuu 43 kuorolaulajaa, pääosan näyttelijät, taiteellinen johto sekä nelihenkinen orkesteri.
 Lavalla käy kokonaisuudessaan yli 80 esiintyjää. Mukana on myös lapsikuoro Kajaanin keskuskoulusta sekä kaupungin tanssikoulun tanssijoita. Monelle esiintyjälle tämä esitys on ensikosketus monikansalliseen tuotantoon.
 Ensimmäiset esitykset kuolinvuoteella, toiset synnyinpaikassa
 Alkuperäinen ooppera esitettiin Hollannissa Haarlemin Sankt Bavon kirkossa, johon Cajanus haudattiin vuonna 1749. Nyt esitys on saapunut Cajanuksen synnyinseuduille. Esityspaikka on Kajaanin Paltaniemellä olevan Eino Leino -talon pihapiirissä.
 Talon historiallinen tausta vaikuttaa esitykselle täydelliseltä, sillä Paltaniemi on ollut ennen osa Paltamoa, eli Cajanuksen synnyinkuntaa. Lisäksi esiintymispaikasta on alle kilometri kirkkoon, jossa Cajanuksen isä toimi pappina.
 Sekä Hollannissa että Suomessa Daniel Cajanusta esittävä  Michel Pouls  kertoo, että paikkaa etsiessä oli kolme vaihtoehtoa. Kun esiintyjät näkivät lavan takana olevan maiseman, he pyysivät esiintymispaikaksi Eino Leino -taloa.
 – Tässä esityksessä yleisö näkee lavalle katsoessa koko ajan kauniin Oulujärven. Tässä on mielenkiintoinen kontrasti Hollannin esitykseen, sillä siellä esiinnyimme kylmässä kivikirkossa, kun täällä taas paistattelemme kauniissa auringonpaisteessa.
 Pouls esiintyi myös alkuperäisessä esityksessä Haarlemissa. Nykyään hänellä luonnistuu puujaloilla jopa tanssi. Elisa Kinnunen / Yle
 Oopperassa Cajanus makaa sairaana pedissään ja näkee eetterin vaikutuksen alaisena katkelmia vaihderikkaasta elämästään. Pouls kertoo, että Cajanuksen elämänvaiheista on tehty taustatyötä, mutta ooppera vaatii taiteellista vapautta.
 – Totta kai me dramatisoimme tiettyjä kohtia ja jätämme osan tarinasta kertomatta.
 Pouls kokee, että Cajanuksen tarina on edelleen ajankohtainen, koska se kertoo erilaisuudesta ja sen hyödyntämisestä.
 – Cajanuksella oli este elämässään, mutta hän käytti sen voimavaranaan.
 Jutun keskusteluosio on auki kello 22.00 saakka
 Lue seuraavaksi:
 Maailman toiseksi pisin mies Brahim Takioullah tietää, millaista on olla erilainen – nyt hän kiertää Kainuun kouluissa kertomassa kokemuksistaan

247-senttinen mies elätti itsensä ulkonäöllään – häneen ihastuneet hollantilaiset tekivät oopperan, joka saatiin viimein Suomeenkin


Metsäyhtiö UPM kertoi tiistaina rakentavansa maailmanluokan sellutehtaan Uruguayhin. Samaan aikaan sellukauppa on kuitenkin hyytymässä.
 Kiina veti sellun hinnan laskuun viime vuoden lopulla. Eurooppa seurasi alkuvuodesta perässä.
 – Kiina on tässä dynaamisin markkina, joka vetää hinnoittelua, sanoo Handelsbankenin analyytikko  Markku Järvinen .
 Sellun markkinahinta oli loppuvuodesta 1230 dollaria tonnilta, nyt hinta on 950 dollaria. Kiinassa hinnat ovat tätä alhaisemmat.
 Pellervon taloustutkimus arvioi keväällä, että Suomen sellun vientihinta putoaa 6–8 prosenttia.
 – Pudotus ei näy vielä. Tähän mennessä hinta on pudonnut alle prosentin, Pellervon taloustutkimuksen ekonomisti  Matti Valonen  sanoo.
 Käänne on kuitenkin selvä, sillä vielä viime vuonna Suomen vientihinta nousi lähes 22 prosenttia edellisvuodesta.
 Sellukauppa alkoi hyytyä loppuvuodesta
 Metsäyhtiöt ovat nauttineet kovasta sellubuumista monta vuotta. Kiinan kasvava ja vaurastuva keskiluokka ostaa pehmopaperia, hygieniatuotteita ja kartonkiin pakattuja tuotteita.
 Kiina myös rajoitti pari vuotta sitten voimakkaasti kierrätyspaperin käyttöä, koska se oli huonolaatuista. Tilalle tuli sellu, jonka kysyntä kasvoi.
 Järvisen mukaan markkinasellusta 40 prosenttia menee Kiinaan.
 – Kasvu on kymmenen viime vuoden ajan tullut Kiinasta. Pohjois- Amerikka ja Eurooppa ovat vakiintuneita.
 Kiinan sellukauppa alkoi hyytyä loppuvuonna. Syynä pidetään Kiinan ja Yhdysvaltain välistä kauppasotaa ja talouden yleistä epävarmuutta.
 Myös Kiinan talouskasvu on hidastumassa. Kiina itse ilmoitti talouskasvukseen vielä yli kuusi prosenttia, mutta sen epäillään kaunistelevan lukujaan.
 Talouden epävarmuus sai kiinalaiset kartongin- ja paperintuottajat rajoittamaan tuotantoaan.
 Lisäksi Kiinan selluvarastot ovat nyt täynnä.
 Sellu löysi uuden elämän
 UPM:n usko selluun on vahva. Uruguayn tehdas kasvattaa yhtiön selluliiketoimintaa 60 prosenttia.
 Toimitusjohtaja  Jussi Pesonen  odottaa selluliiketoimintaan kolmen prosentin kysynnän kasvua.
 Muutama vuosi sitten sellunkeittoa sanottiin auringonlaskun alaksi. Sellu sai uuden elämän kun nettikauppa alkoi kasvaa. Lisäksi ympäristötietoisuus vaatii korvamaan muovia kartongilla.
 Matti Valonen sanoo, että UPM tekee suurinvestointinsa hyvän aikaan. Uruguayn tehtaan pitäisi olla toiminnassa vuonna 2022. Kilpailevia suuria sellutehtaita ei ole sitä ennen rakenteilla.
 – Sellun kysynnän trendi on nouseva. Sellulla on varmat markkinat, mutta syklejä tulee, Valonen tiivistää.
 Myös Handelsbankenin Markku Järvinen korostaa, että pitkällä aikavälillä sellun kysyntä on kasvanut hyvin vakaasti.
 – Sellun kysyntä jatkaa kasvu-uralla. Lähinnä kehittyvien markkinoiden kysyntä sitä vetää.
 Sellualalla odotellaan hinnan pohjakosketusta ja sen jälkeen uutta nousua.
 Lue myös:
 Analyysi: Ministerit riitelevät turhaan uusista tehtaista ja puun riittävyydestä – juna saattoi mennä jo, sellumarkkinat Aasiassa ovat hiipumassa
 UPM rakentaa yli kahden miljardin sellutehtaan Uruguayhin, investoi myös satamatoimintaan – maan talouteen merkittävä vaikutus
 Miksi UPM:n valtava sellutehdas rakentuu Uruguayhin? Toimitusjohtaja vastaa kolmeen jätti-investointia koskevaan kysymykseen

Onko UPM:n järkevää rakentaa jättimäinen sellutehdas hiipuville markkinoille? Näin asiantuntijat vastaavat


Summary: Harvinainen Porissa valmistettu T-Ford vuodelta 1925 herättää hämmästystä teollisuusneuvos Timo Prihtin tallissa.

Amerikkalaisen Henry Fordin perustama autotehdas aloitti vuonna 1908 legendaarisen T-Fordin valmistamisen Detroitissa, Yhdysvalloissa.
 T-mallin Ford oli ensimmäinen auto, jota valmistettiin yli miljoona kappaletta ja kun valmistus vuonna 1927 päättyi, oli T-Fordeja maailmassa jo yli viisitoista miljoonaa.
 Sata T-Fordia kasattiin Porissa
 Juuri tämän T-mallin historiaan liittyy mielenkiintoinen yksityiskohta, jossa myös Suomella on vaatimaton, mutta sitäkin erikoisempi rooli. Vuonna 1925 teollisuusyritys Oy. W. Rosenlew Ab tilasi 100 kappaletta T-Fordeja Poriin.
 Lähes satavuotias autovanhus on ikäisekseen hyvässä kunnossa. Jari Pelkonen / Yle
 Autojen osat kuljetettiin perille puulaatikoissa ja kokoonpano tapahtui silloisen Porin Konepaja Oy:n eli nykyisen Sampo-Rosenlewin puimuritehtaan tiloissa.
 Tuolloin Rosenlewin liiketoimintaan kuului myös autokauppa ja porilaiset T-Fordit myytiin kasaamisen jälkeen omasta liikkeestä. Lyhytaikaisesta auton valmistuksesta Suomessa on varsin niukalti tietoa.
 Jari Pelkonen / Yle
 Teollisuusneuvoksen silmäterä
 Porissa valmistunut T-Ford on siis harvinaisuus, mutta ainakin yksi ajokuntoinen ”Porin Ford” löytyy teollisuuneuvos  Timo Prihti n tallista. Noin 15 vuotta sitten auton hankkineen Prihtin mukaan kyseessä saattaa olla jopa maailman ainoa, jäljellä oleva, karhukaupungissa syntynyt Ford.
 Timo Prihtin epäillään usein puhuvan auton alkuperästä palturia, mutta kojelaudassa oleva kyltti hiljentää epäilijät ja ihmetyksestä kertovat ilmeet vaihtuvat kasvoille.
 T-Fordin kojelaudassa olevassa kyltissä on auton valmituspaikaksi merkitty Porin Konepaja Oy. Jari Pelkonen / Yle
 Autovanhuksen menneisyydestä vain vähän tietoa
 Auton pitkä ja salamyhkäinen menneisyys kiinnostaa pitkään puimuritehdasta johtanutta Prihtiä, mutta yrityksistä huolimatta sitä on ollut vaikea selvittää.
 T-Fordin lähivuosikymmenet ovat toki Timon tiedossa, mutta missä ja kenellä auto ollut maailmansotien välissä, ei ole saatu selville.
 – Olen ajoneuvorekisteristä yrittänyt asiaa selvittää, mutta ennen sota-aikaa olevia omistajia ei sielläkään tiedetä.
 Timo Prihti on omistanut T-Fordin 15 vuotta. Jari Pelkonen / Yle
 Pakkauslaatikosta tehtiin lattia
 Timo Prihti ajelee museorekisteröidyllä autollaan kesäisin ja lähes satavuotiasta autoa katsastetaan joka kolmas vuosi.
 – Läpi se on joka kerta mennyt. Pakokaasutesti ei ole ihan niin ankara kuin nykyautoilla, mutta kaikki muu katsastuksessa kyllä tarkastetaan, Prihti kertoo.
 Jari Pelkonen / Yle
 Pirhtiä kiehtoo autossa myös se, että jo vuonna 1925 on ymmärretty kierrätyksen merkitys. Poriin tuotujen sadan auton osat olivat pakattu puulaatikoihin ja näiden laatikoiden laudat käytettiin autojen lattioiden valmistamiseen.
 Naulan reiät ovat Prihtinkin auton lattiassa nähtävillä.
 T-Fordin osat tuotiin Poriin puulaatikoissa, jotka käytettiin auton lattiaan. Jari Pelkonen / Yle
 Kaasu kädellä ja vaihteet jalalla
 T-Fordin ajo-ominaisuudet ovat omaa luokkaansa tai ainakin varsin erilaiset nykyautoihin verrattuna.
 Jalkavaihteet ja käsikaasu vaativat nelipaikkaisen auton kuljettajalta taitoa ja keskittymistä. Huippunopeutta ei Timo Prihti ole halunnut edes kokeilla.
 – Viidenkympin vauhti alkaa jo hirvittää
 T-Fordin ajaminen eroaa täysin nykyautosta käsikaasuineen ja jalkavaihteineen. Jari Pelkonen / Yle

T-Fordeja kasattiin Porissa lähes sata vuotta sitten – tässäkö ainoa jäänne karhukaupungin autoteollisuudesta?


Muun muassa Blade Runnerista tunnettu hollantilaissyntyinen Hollywood-näyttelijä  Rutger Hauer  on kuollut, kertovat hollantilaismediat viitaten perhelähteisiin.
 Hauerin kerrotaan kuolleen lyhyen sairauden jälkeen. Hollantilaisen ANP-uutistoimiston mukaan Hauer kuoli perjantaina 19. heinäkuuta ja hänet haudattiin yksityisessä tilaisuudessa. Hauer oli kuollessaan 75-vuotias.
 Lukuisissa elokuvissa näytellyt Hauer teki ehkä ikimuistoisimman roolinsa Roy Battyna vuonna 1982 julkaistussa  Ridley Scottin  ohjaamassa Blade Runner -elokuvassa. Hän esitti elokuvassa androidia ja hänen vastanäyttelijänään oli  Harrison Ford .
 Rooli pelottavana, mutta ajatuksia herättävänä androidina nosti Hauerin kansainväliseksi kultti-ikoniksi.
 – Puolet Roysta on minua, Hauer itse on kommentoinut roolia.
 Elokuva ei kerännyt suuria voittoja elokuvateattereissa julkaisunsa yhteydessä, mutta siitä tuli myöhemmin kulttielokuva, jolla on ollut hyvin vannoutunut fanikunta.
 Elokuvalle tehtiin myös jatko-osa Blade Runner 2049.  Denis Villeneuven  ohjaama elokuva julkaistiin vuonna 2017.
 Hauer näytteli myös muun muassa elokuvissa Nighthawks, Sin City, Batman Begins sekä Escape from Sobibor, josta hän voitti sivuosan esittäjän Golden Globe -palkinnon vuonna 1988.
 Hyväntekeväisyysjärjestö jatkaa Hauerin aloittamaa työtä
 Näyttelemisen ohessa Hauer perusti myös hiv ja aids -hyväntekeväisyysjärjestön nimeltä Rutger Hauer Starfish Association.
 Myös järjestö ilmoitti Hauerin kuolemasta Hauerin virallisilla nettisivuilla ja kertoi hänen kuolleen rauhassa kodissaan Hollannissa. Järjestön mukaan Hauerin vaimo  Ineke ten Cate  auttaa järjestöä toteuttamaan Hauerin viimeisiä toiveita siitä, että järjestö jatkaa työtään aidsin vastaisessa taistelussa.
 Hauer syntyi vuonna 1944 Hollannissa Breukelenin kaupungissa Amsterdamin ulkopuolella. Molemmat Hauerin vanhemmista olivat myös näyttelijöitä.

Blade Runner -elokuvasta tunnettu näyttelijä Rutger Hauer on kuollut


Summary: Kaunis kesäilta kokosi Malmin lentokentän keikkapaikan täyteen. Superfanit olivat tulleet paikalle jo hyvissä ajoin, jotta pääsisivät lähelle lavaa erikseen aidatulle alueelle.

Fanit säteilivät kilpaa auringon kanssa, sillä tässä vaiheessa porttien välittömässä läheisyydessä oltiin jo voiton puolella tuntien jonottamisen jälkeen. Laura Hyyti / Yle
 Sisääntuloportteja oli useita ja osa lähtikin jonon päästä katsomaan, jos toiset jonot olisivat lyhyempiä tai vetäisivät paremmin. Laura Hyyti / Yle
 Jenni Vääränen (vas.), Hanna Kausanen (kesk.) ja Sonja Matilainen (oik.) poseeraavat yhteiskuvassa ennen menoa kauan odotetulle keikalle Laura Hyyti / Yle
 Odottavan aika on pitkä. Riikka Palmolan fiilis ennen keikkaa oli kuitenkin levollinen ja seesteinen. Laura Hyyti / Yle
 Trina Chen, Sara Elf ja Beata Komulainen olivat sonnustautuneet kukkaseppelein keikalle. Laura Hyyti / Yle
 Hanna Saira (vas.) ja Oona Paananen odottamassa keikan alkua. Molemmilla oli Ed Sheeranin Divide Tour-kiertueen paidat. Kiertue on kestänyt jo yli kaksi vuotta ja päättyy ensi kuussa Englantiin. Laura Hyyti / Yle
 Vihdoin ja viimein! Anna Lindroos (vas.), Jonna Pesu (kesk.) ja Roosa Pekkala (oik.) kertoivat laskeneensa puoli vuotta päiviä ennen Sheeranin keikkaa. Laura Hyyti / Yle
 Emma Paasonen kertoi olevansa tunnollinen "korvatulppatyttö" ja ostikin korvatulpat hyvissä ajoin ennen keikkaa Laura Hyyti / Yle
 Väkijoukosta oli kurouttauduttava korkeammille paikoille, jotta löysi kaverin. Laura Hyyti / Yle
 Väkeä ja vilttejä riitti. Porukka oli hyvissä juhlatunnelmissa jo hyvän tovin ennen keikan alkua. Laura Hyyti / Yle
 Odeya Toivanen osti Divide Word -kiertueen paidan ja kasvoissa paistaa aito riemu. Laura Hyyti / Yle
 Ed Sheeran valloitti suomalaiset ja suomalaiset valloittivat Malmin lentokentän. Laura Hyyti / Yle

#Edsinki räjäytti Malmilla – Ed Sheeran tuli ja valloitti suomalaisten sydämet, katso upeat kuvat


Summary: Ulkoministeri kertoi Ylen A-studiossa ottavansa Suomea käsitelleet lehtijutut puheeksi Unkarin johdon kanssa.

Ulkominsteri Pekka Haavisto (vihr.)  kertoi Ylen A-studiossa  aikovansa puhua ulkoministeri  Péter Szijjártón  kanssa unkarilaisilla verkkosivuilla julkaistuista kirjoituksista, joissa kritisoitiin Suomen oikeusjärjestelmää ja lehdistönvapautta.
 Unkarin hallitusta myötäilevä verkkolehti Origo  julkaisi heinäkuussa useita tekstejä , joissa kyseenalaistettiin Suomen oikeuslaitoksen riippumattomuus. Pääministerin valtiosihteeri  Zoltán Kovács   julkaisi blogikirjoituksen , joka sisälsi valheellisia väittämiä Suomen lehdistönvapauden ja median moniäänisyyden heikosta tilasta.
 – Unkarin syytöksien takana tuntuu olevan ajatus siitä, että hyökkäys on paras puolustus. Tämä ei ole normaalia kanssakäymistä EU-maiden kesken, sanoi Haavisto.
 Suomen suurlähetystö Budapestissa on pyrkinyt oikaisemaan väitteitä muun muassa osallistumalla Twitter-keskusteluun aiheesta.
 Uuden jäsenmaan kanssa neuvottelut Suomen puheenjohtajuuskaudella
 Suomi on  Euroopan unionin puheenjohtajuuskaudellaan nostanut  esille Puolan ja Unkarin ongelmat niiden oikeuslaitoksien poliittisessa riippumattomuudessa.
 Haaviston mukaan Euroopan unioni edellyttää liittymishaluisilta Länsi-Balkanin mailta kuten Serbialta, Pohjois-Makedonialta ja Albanialta uudistuksia, jotta maat täyttäisivät unionin jäsenvaatimukset.
 – Jos joukossamme on jäsenmaita, jotka eivät noudata yhteisiä arvoja ja oikeusvaltioperiaatetta, on vaikea yrittää vaatia sitä myöskään uusilta jäsenkandidaateilta.
 Haavisto linjaa, että Suomen joulukuussa loppuvan puheenjohtajakauden aikana tulisi aloittaa jäsenyysneyvottelut ainakin yhden uuden jäsenvaltiokandidaatin kanssa.
 Lisää aiheesta:
 "Tässä Suomen on onnistuttava" – eurooppaministeri Tytti Tuppurainen tekee kaikkensa, jotta rahaa saavat vain ne jotka noudattavat EU-periaatteita
 Ykkösaamu: Suomi joutui Unkarin tähtäimeen EU-puheenjohtajuuden takia – "Suomella on periaatteessa hyvä maine Unkarissa"

Haavisto Unkarin Suomea kritisoineista uutisista: Tämä ei ole normaalia kanssakäymistä EU-maiden välillä


Summary: Perinteisten partiotaitojen rinnalla partiossa opetellaan entistä enemmän yhteiskunnallisia asioita.

Solmut, nuotiolaulut ja perinteiset erätaidot eivät enää ole partioliikkeen koko kuva. Nyt harjoitellaan muun muassa kunnallista päätöksentekoa, työelämätaitoja ja yrittäjyyttä.
 Pohjois-Karjalassa Nurmeksessa on menossa Järvi-Suomen Partiolaisten neljäs ja suurin piirileiri. Hyvärilän nuoriso -ja matkailukeskuksen laajoille nurmikoille on levittäytynyt valtava telttakylä ja liki 2 400 lasta, nuorta ja aikuista Suomesta ja ulkomailta.
 RYSKE-leirin erikoisuus on yhteiskuntalaakso, jossa opetellaan yhteiskunnan toimintaa ja siihen liittyviä tietoja ja taitoja. Edustettuina ovat kaikki sektorit eli julkinen, yksityinen ja kolmas sektori.
 Leiriläiset muun muassa tutustuvat metsäalaan ja kunnalliseen päätöksentekoon, väittelevät kaivostyön ja luonnonsuojelun eroista sekä pohtivat yrittäjyyttä ja esteettömyyttä.
 – Esimerkiksi julkisen sektorin eli kuntien ja valtion rastilla leiriläiset jakavat kaupungin budjettia, tutkivat aloitteita sekä toimivat kokouksen puheenjohtajana tai pöytäkirjantarkastajana, kertoo laaksopäällikkö  Lotta Leinonen  Anttolan Viiriäisistä Oulusta.
 Laaksopäällikkö Lotta Leinonen vastaa yhteiskuntalaakson tarjonnasta. Ari Haimakainen / Yle
 Monipuolisuus avainsana
 Yhteiskuntalaakso on nyt ensimmäistä kertaa mukana Järvi-Suomen Partiolaisten piirileirin ohjelmassa. Kahdeksan vuotta partiossa ollut  Anniina Fager  Halssilan Haukoista Jyväskylästä on tyytyväinen leirin antiin.
 – Minua kiinnostaa luonnonsuojelu ja sellaiset asiat, koska haluan pitää luonnon puhtaana. Täällä leirillä käsitellään metsää monipuolisesti ja täällä oppii tosi paljon uusia asioita.
 Nurmeksen leirin erikoisuutta, yhteiskuntalaaksoa, ja sen antia pitää merkittävänä myös jyväskyläläinen  Joni Kainulainen.  Hänen lippukuntansa on Vesangan Mesikämmen.
 – Kyllä nämä ovat erittäin tärkeitä ja tarpeellisia teemoja. Vielä en osaa sanoa, mikä näistä kiinnostaa kaikkein eniten.
 Monipuolisuus ja eri näkökulmat on avainsana partioliikkeen kasvatustavoitteissa, vakuuuttaa leirinjohtaja  Anni Miettinen  Kallan Tytöistä Kuopiosta.
 – Mitään tiettyä mallia meillä ei ole, vaan jokainen valitsee oman polkunsa ja uransa, miten elämässä etenee. Toki me toki pyrimme huomioimaan monipuolisesti erilaisia yhteiskunnallisia asioita, hyvänä esimerkkinä on ilmastonmuutos.
 Järvi-Suomen Partiolaisten piirileiri Nurmeksessa ei ole ainoa leiri, jossa yhteiskunnalliset asiat ovat vahvasti esillä.
 Esimerkiksi Hämeen Partiolaisten piirileirillä on teemoina globaalikasvatus, kestävä kehitys ja erilaisuuden hyväksyminen.

Partiolaiset vaihtoivat solmut kaupungin budjettiin - Yhteiskuntalaaksossa opetellaan miten Suomi toimii


Summary: Inspiraationa toimi tapaus, jossa ensihoitajat veivät kuolemansairaan naisen vielä kerran rannalle.

Australian Queenslandin osavaltiossa on päätetty omistaa ambulanssi kuolevien potilaiden viimeisten toiveiden täyttämiselle.
 Päätös sai inspiraationsa vuoden 2017 lopulla sattuneesta tapauksesta. Ensihoitajat olivat viemässä kuolevaa naista saattohoitopaikkaan ambulanssilla, kun tämä totesi, että haluaisi mieluummin olla vain rannalla.
 Kuljettajat päättivät toteuttaa toiveen, ja veivät paareilla maanneen naisen rannalle katsomaan merta.  Toinen ensihoitaja otti valokuvan , jossa hänen kollegansa seisoo naisen paarien vierellä. Kuva julkaistiin Facebookissa ja keräsi nopeasti paljon huomiota.
 Tällä viikolla Queenslandin osavaltion hallinto ilmoitti, että osavaltiossa otetaan käyttöön ambulanssi, joka voi toteuttaa kuolevien viimeisiä toiveita. Ihmiset voidaan viedä vaikkapa tapaamaan lemmikkejään, perhettään tai taidegalleriaan.
 Australialaiset ottivat ohjelmalleen  mallia Hollannista .

Australian Queenslandissa otetaan käyttöön ambulanssi, jonka tarkoituksena on toteuttaa kuolevien viimeisiä toiveita


Summary: Ilmavoimien entinen komentaja Sampo Eskelinen tuomittiin Helsingin hovioikeudessa sakkoihin, koska hän ei aloittanut esitutkintaa Lemmenjoen harjoituksen tapahtumista riittävän nopeasti.

Ilmavoimien entinen komentaja  Sampo Eskelinen  valittaa Lemmenjoki-jutussa saamastaan tuomiosta korkeimpaan oikeuteen. Helsingin hovioikeus  tuomitsi Eskelisen kesäkuussa 30 päiväsakon rangaistukseen palvelusrikoksesta .
 Tapaus liittyy vuonna 2017 järjestettyyn vapaaehtoiseen harjoitukseen Ilmavoimien Lapinmajalla Inarissa. Harjoitusta johtaneen eversti  Markus Päiviön   epäasiallisesta käytöksestä nousi kohu  ja johti myöhemmin tuomioihin Helsingin hovioikeudessa.
 Päiviö tuomittiin Helsingin hovioikeudessa esimiesaseman väärinkäyttämisestä, palvelusrikoksesta ja kunnianloukkauksesta. Eskelinen tuomittiin palvelusrikoksesta, koska ei hovioikeuden mukaan käynnistänyt esitutkintaa Päiviön rikosepäilystä viipymättä.
 Eskelisen asianajaja  Heikki Maunilan  mukaan hänen päämiehensä tuomio on peruttava tai sitä on alennettava.
 – Katsoimme, että Eskelinen ei ole viivytellyt. Hän on tehnyt selvittely- ja johtamistoimenpiteitä ja ilmoittanut tapauksesta sähköpostilla pääesikuntaan, Maunila sanoo.
 Markus Päiviö on jo aiemmin ilmoittanut, ettei valita tuomiosta. Hovioikeuden mukaan Eskelisen valitus on tapauksessa ainoa.
 Koska syytetyt olivat korkea-arvoisia upseereita, tapausta käsiteltiin käräjäoikeuden sijaan ensimmäisenä suoraan hovioikeudessa. Ja koska hovioikeus oli ensimmäinen oikeusaste, tuomiosta voi valittaa korkeimpaan oikeuteen. Tavallisesti valituslupaa pitää hakea.
 Eskelinen oli Ilmavoimien komentaja, kun Lemmenjoen harjoitus järjestettiin. Loppuvuodesta 2018 Eskelinen ilmoitti,  ettei hae jatkoa Ilmavoimien komentajan määräaikaiseen virkaan . Uusi komentaja aloitti huhtikuun alussa 2019.
 Päiviö oli harjoituksen aikaan puolestaan Karjalan Lennoston komentaja.
 Hovioikeudessa käsiteltyjen syytteiden lisäksi Lemmenjoki-vyyhtiin  liittyy vielä yksi tutkintahaara , jonka kohteena on Puolustusvoimien komentaja  Jarmo Lindberg . Valtakunnansyyttäjänviraston määräämässä esitutkinnassa selvitetään, onko Lindberg syyllistynyt rikokseen rikkomalla sotilaskurinpidosta ja rikostorjunnasta Puolustusvoimissa annettuun lakiin perustuvia velvollisuuksiaan.

Ilmavoimien ex-komentaja valittaa Lemmenjoki-jupakasta saamastaan tuomiosta – asianajaja: "Hän ei viivytellyt"


Hietalahden tiistaisesta ampumisesta epäiltyä miestä vaaditaan tänään vangittavaksi Helsingin käräjäoikeudessa.
 Vangitsemisoikeudenkäynti alkoi suljetuin ovin, eikä kuvaajia tai toimittajia päästetty seuraamaan sitä. Oikeustalolla on runsaasti mediaa ja joitakin epäillyn läheisiä.
 32-vuotiaan miehen epäillään yrittäneen murhata kolme tuntemaansa miestä keskellä iltapäiväruuhkaa Helsingin kantakaupungissa tiistaina.
 Vilkkaalla risteysalueella ammuttiin useita laukauksia. Kahteen mieheen osui, ja he haavoittuivat vakavasti. Kolmas oli aivan yhden uhrin vieressä, mutta hän ei tiettävästi saanut vammoja.
 Ampumavälikohtaus tapahtui tiistaina Hietalahdenkadun ja Ruoholahdenkadun kulmassa. Jyrki Lyytikkä / Yle
 Epäilty on kosovolaistaustainen, ja hän on asunut ainakin viime vuosina pääkaupunkiseudulla, väestötietojen mukaan nykyisin Vantaalla ja sitä ennen Helsingissä. Pääkaupunkiseudun käräjäoikeuksista ei löydy mieheltä minkäänlaista rikostaustaa.
 Sen sijaan käräjillä on vireillä juttu, jossa mies itse on joutunut pahoinpitelyn uhriksi viime marraskuussa Espoossa. Pahoinpitelystä syytetään kosovolaistaustaista espoolaismiestä, ja syyte on nostettu vasta pari viikkoa sitten.
 Tapauksesta tekee kiinnostavan se, että pahoinpitelystä epäillyllä espoolaismiehellä on sama sukunimi kuin miehellä, joka omistaa punaisen auton, jolla ampumisen uhrit olivat liikkeellä.
 Punainen auto jäi Hietalahdenkadun ja Porkkalankadun risteykseen, kun uhrit vietiin sairaalaan.
 STT ei ole pystynyt varmistamaan, ovatko pahoinpitelystä epäilty mies ja punaisen auton omistaja sukua. Sekään ei ole varmaa, onko auton omistaja itse ollut liikkeellä autollaan.
 Pahoinpitelystä epäilty mies ei kuitenkaan ole yksi ampumavälikohtauksen uhreista.
 Ampumatapauksesta epäilty mies otettiin kiinni melko pian tapahtuneen jälkeen Vantaalla.
 Päivitämme uutista.
 Aiheesta aiemmin:
 Helsingin keskustan ammuskelu herätti keskustelun – Onko Ruotsin henkirikosvyyhti rantautumassa Suomeen?
 Helsingin keskustan ammuskelusta epäiltyä vaaditaan vangittavaksi – Epäilty on rakennusalan yrityksen toimitusjohtaja
 Rantautuiko Suomeen nyt uusi rikollisuuden muoto? Helsingin ampumatapaus on täysin poikkeuksellinen – 12 kysymystä poliisille
 Helsingin keskustan ampumistapauksen tekijä ja uhrit olivat toisilleen tuttuja – Poliisi: "Konkreettista vaaraa myös muille paikalla olleille"

Helsingin Hietalahden ampumisesta epäiltyä vaaditaan vangittavaksi käräjäoikeudessa – vangitsemisoikeudenkäynti alkoi suljetuin ovin


Noin sata metriä leveä ja 24 kilometriä sekunnissa lentänyt asteroidi, nimeltään Asteroid 2019 OK, kiiti planeettamme vierestä torstaina neljän aikaan aamulla, kertoo australialainen  The Sydney Morning Herald .
 Asteroideja lentää maapallon läheisyydestä jatkuvasti. Uutinen on se, että kiven etäisyys maapallosta oli lähimmillään vain 70 000 kilometriä, ja se oli verrokkeihinsa nähden todella suuri.
 Vertailun vuoksi, Kuun kiertoradan etäisyys maapallosta vaihtelee noin 350 000–400 000 kilometrin välillä. Maapallon ympärysmitta on noin 40 000 kilometriä.
 Asteroidi on suurin tänä vuonna näin läheltä maan ohittanut kivi, ja se saattaa pitää tittelin itsellään jopa useita vuosia. Vastaavan kokoisia asteroideja ohittaa maapallon ehkä kerran vuosikymmenessä.
 Juuri keskiviikkona maapallon ohitti kolme asteroidia , mutta ne olivat paljon pienempiä, kauempana ja aikaisin tiedossa.
 Kappale lensi meitä kohti Auringon suunnasta, joten se havaittiin vasta todella myöhään. Astronomit saivat varmistuksen kiven saapumisesta vasta alle 24 tuntia ennen ohitusta.
 – Se oli vaikuttavan lähellä. En usko, että asiaa vielä oikein ymmärretään. Tämä oli merkittävä tapahtuma, Monash Universityn apulaisprofessori  Michael Brown  kertoo The Sydney Morning Heraldille.
 – Jos asteroidi olisi osunut maahan, se olisi aiheuttanut räjähdyksen, joka vertautuisi todella, todella suureen ydinaseeseen.
 Swinburne Universityn astronomi, apulaisprofessori  Alan Duffy  arvioi samalle lehdelle, että räjähdyksen energia olisi ollut yli 30-kertainen verrattuna Hiroshimaan pudotettuun ydinpommiin.
 – Se on kaupungintuhoaja-asteroidi, joka todellakin tuli aivan liian läheltä.
 Katso alta Asteroid 2019 OK:n ohitusta havainnollistava video Twitteristä:
 Curtin Universityn tutkija  Gretchen Benedixin  mukaan dinosaurukset maapallolta hävittänyt asteroidi oli halkaisijaltaan 16 kilometriä.
 – Jos Maahan osuisi sata metriä leveä asteroidi, jättäisi se planeettaamme ison jäljen, hän sanoo.
 Alkuvuodesta 2013 Venäjän Tšeljabinskin yllä räjähtänyt meteori oli halkaisijaltaan vain 20 metriä. Tapauksessa loukkaantui yli tuhat ihmistä.
 Vammoja aiheuttivat muun muassa hajonneiden ikkunoiden lasinsiruista. Räjähdys vaurioitti myös kaupungin teollisuuslaitosta ja noin 3 000 rakennusta.
 Nasan mukaan Kuun kiertoradan ja maan välistä lentää vuosittain tusinoittain pieniä, 6–12 metriä halkaisijoiltaan olevia asteroideja.
 – Mutta tällaiset tapaukset ovat harvinaisia. Tiedämme, että ennemmin tai myöhemmin jokin asteroideista osuu meihin, apulaisprofessori Duffy sanoo.

30 kertaa Hiroshiman ydinpommin tuhovoiman omaava asteroidi ohitti Maan "liian läheltä" yllättäen – "Se on kaupungintuhoaja"


Seksuaalirikosten ilmoitusmäärät kasvoivat alkuvuoden aikana yli 16 prosenttia viime vuoteen verrattuna, kertoo poliisi.
 Poliisin mukaan seksuaalirikosten määrä ei kuitenkaan ole lisääntynyt, vaan ilmoituksia tehdään aiempaa enemmän.
 Ilmoitusten määrää lisää myös pitkien rikossarjojen ilmitulo, jolloin lyhyelle ajalle kirjautuu useita ilmoituksia.
 Ilmoitetuista seksuaalirikoksista noin 67 prosentissa tapauksista epäilty on tiedossa. Epäillyistä noin 28 prosenttia on ulkomaan kansalaisia. Viime vuoteen verrattuna ulkomaalaisten osuus on kasvanut noin kuusi prosenttia.
 – On syytä huomioida, että näissä luvuissa ovat vain ilmoitettujen rikosten määrät eivätkä luvut näin ollen kerro, onko rikoksen tekijöiden määrä kasvanut. Toisin sanoen sama rikoksentekijä voi olla epäiltynä useammassa jutussa, poliisin tiedotteessa sanotaan.
 Poliisiylijohtaja  Seppo Kolehmaisen  mukaan turvallisuusongelmat kasautuvat yhä pienemmälle väestöryhmälle ja tietyille alueille.

Poliisi: Seksuaalirikosten ilmoitusmäärä kasvoi 16 prosenttia


Summary: Etelä-Korean talousluvut ovat moninkertaisesti Pohjois-Koreaa paremmat.

Pohjois-Korean talous heikentyi viime vuonna eniten sitten maata 1990-luvulla koetelleen nälänhädän, sanoo Etelä-Korean keskuspankki. Sen mukaan Pohjoisen bruttokansantuote laski 4,1 prosenttia viime vuonna. Vuonna 2017 laskua kertyi 3,5 prosenttia.
 Lasku oli suurin sitten vuoden 1997. Tuolloin satoja tuhansia tai jopa miljoonia pohjoiskorealaisia kuoli nälänhätään.
 Punaisen Ristin ja Punaisen Puolikuun kansainvälinen komitea  varoitti vasta viime viikolla , että aliravitsemus ja sairaudet ovat yleistyneet Pohjois-Koreassa. Vuoden sato on jäämässä kuivuuden vuoksi puoleen odotetusta. Pelkona on, että tämä pahentaa pohjoiskorealaisten tilannetta entisestään.
 Luvut kaukana naapurista
 Pohjois-Korea ei itse julkaise taloustilastojaan, joten maan tilanne jää ulkopuolisten arvioitavaksi.
 Pohjois-Korea on ulkovaltojen kanssa huonoissa väleissä ydinaseohjelmansa vuoksi, ja sitä vastaan on asetettu talouspakotteita. Niiden myötä Pohjois-Korean vienti laski viime vuonna yli 85 prosenttia, Etelä-Korean keskuspankki sanoo.
 YK:n turvaneuvosto kielsi vuonna 2017 viennin Pohjois-Korean päätuotteilta, kuten hiileltä, kalatuotteilta ja tekstiileiltä.
 Pohjois-Korean bruttokansantulon arvioitiin viime vuonna olleen runsaat 27 miljardia euroa, vain kaksi prosenttia Etelä-Korean vastaavasta luvusta.
 Etelä-Korean keskuspankin mukaan tulo henkeä kohti oli viime vuonna noin tuhat euroa. Etelässä luku on 26 kertaa korkeampi.
 Etelä-Korean keskuspankin arvioista kertoo uutistoimisto AFP.
 Hiljattain sekä uhittelua että tapaamisia
 Pohjois-Korea herätti etelänaapurissaan närää  viimeksi torstaina , kun se ampui mereen kaksi lyhyen kantaman ohjusta.
 Pohjois-Korean johtaja  Kim Jong-un  ja Yhdysvaltain presidentti  Donald Trump  tapasivat Koreoiden rajalla  kesäkuun lopulla .
 Esillä oli myös keskeytyneiden neuvotteluiden jatkaminen, mutta Etelä-Korean ja Yhdysvaltain lähestyvä yhteinen sotaharjoitus on saanut  Pohjois-Korean ärtymään .

Etelä-Korea: Pohjois-Korean talous supistunut eniten sitten 1990-luvun nälänhädän


Kaivos- ja metalliyhtiö Terrafame teki toisella vuosineljänneksellä lähes 19 miljoonan euron verran tappiota, yhtiö kertoo osavuosikatsauksessaan. Samaan aikaan edellisvuonna yhtiö teki voittoa 3,4 miljoonaa euroa.
 Yhtiön liikevaihto laski tuoreimmalla neljänneksellä yli viidenneksellä 60 miljoonaan euroon. Puolivuotiskaudella tammikuun ja kesäkuun välillä yhtiön tappiot olivat reilut 16 miljoonaa euroa. Alkuvuodesta 2018 tehtiin 5,8 miljoonan euron verran voittoa.

Kaivos- ja metalliyhtiö Terrafame teki lähes 19 miljoonan tappiot


Summary: Viranomaiset Bangkokissa ja Balilla aikovat puuttua turistien harjoittamaan kerjäykseen.

Indonesiassa ja Thaimaassa viranomaiset ovat saaneet tarpeekseen ulkomaalaisista reppumatkaajista, jotka kerjäävät paikallisilta rahaa matkakassaansa varten.
 Laajalle levinneessä kuvassa nuori nainen seisoo kadulla lippalakki väärinpäin päässään ja pitelee hätkähdyttävällä tekstillä varustettua kylttiä. Kyltissä lukee: "Matkustan ympäri maailmaa ilman rahaa. Ole kiltti ja tue matkaani".
 Naisen kaltaisten "begpacker" -nimellä kutsuttujen kerjäläismatkaajien määrä on lisääntynyt viime vuosina varsinkin Kaakkois-Aasiassa, Etelä-Koreassa ja Hongkongissa.
 Kerjäläismatkaajia voi nähdä monissa kaupungeissa vilkkailla paikoilla. Heillä on mukanaan pahvikylttejä, joihin on kirjoitettu paikallisilla kielillä viestejä, joilla ohikulkijoilta pyydetään rahaa.
 Osa on raapustanut kyltteihinsä selityksiä, joiden mukaan he ovat kadottaneet lompakkonsa tai matkarahat ovat päässeet loppumaan. Kerjäläisten todellisesta varallisuudesta ulkopuolisilla ei tietenkään ole tietoa.
 Joissain tapauksissa voi olla kyse siitä, että seikkailunhaluinen nuori on lähtenyt maailmalle ilman rahaa nähdäkseen, kuinka pitkälle tyhjätaskuna pääsee. Toiset ovat mahdollisesti haistaneet helpon tavan tienata rahaa paikallisten hyväntahtoisuuden kustannuksella.
 Jotkut myyvät rihkamaa tai toimivat katuesiintyjinä. Alla olevassa kuvassa turisti tarjoaa "ilmaisia halauksia" ja kerjää samalla lahjoituksia matkaansa varten.
 Jotkut kerjäläismatkaajien katuesityksistä ovat erittäin kyseenalaisia. Helmikuussa venäläinen pariskunta päätyi  uutisotsikoihin  eri puolilla maailmaa, kun heidät kuvattiin heittelemässä vauvaansa ilmaan osana katuesitystä Kuala Lumpurissa.
 Sosiaaliseen mediaan ladattujen kuvien perusteella monet kerjäläismatkaajat näyttäisivät olevan kotoisin entisen Neuvostoliiton maista. Osalla kerjäläisistä on pieniä lapsia mukanaan.
 Kerjäävät turistit ovat myös aiheuttaneet pahennusta, koska heillä on nähty mukanaan kalliita kameroita tai muuta arvotavaraa.
 Facebookin onkin perustettu  Begpackers in Asia  -niminen sivu, jossa jaetaan kerjäläismatkaajien kuvia ja kommentoidaan niitä paheksuvaan sävyyn.
 "Järjestäytynyttä rikollisuutta"
 Monien aasialaisten on hankala suhtautua kerjääviin länsimaalaisiin, koska heitä pidetään varakkaina paikallisiin verrattuna.
 Soulissa asuva britannialainen vapaa toimittaja  Raphael Rashid  on seurannut begpacking-ilmiötä Etelä-Koreassa.
 Rashid kertoi  The Sunday Times -lehdelle , että Etelä-Koreassa monet vanhukset antavat kerjäläismatkaajille rahaa. Rashidin mukaan ikäihmiset ovat vakuuttuneita, että kerjäävät ulkomaalaiset tarvitsevat apua.
 – Se on yksinkertaisesti kuvottavaa. Kerjäysmatkailu on epärehellistä tunteisiin vetoavaa kiristämistä. Se on myös laitonta, Rashid sanoi lehdelle.
 Blogissaan  Rashid avaa tarkemmin ajatuksiaan ilmiöstä. Hän kutsuu kerjäysmatkailua tarkkaan harkituksi järjestäytyneeksi rikollisuudeksi.
 – Olen nähnyt 4–5 ihmisen ryhmien saapuvan, jakavan kylttejä toisilleen ja viestivän keskenään älypuhelimilla siltä varalta, että joku heistä jää kiinni, Rashid kirjoittaa blogissaan.
 Rashid julkaisi kesäkuussa kuvan kahdesta ulkomaalaisesta miehestä, jotka hänen mukaansa kerjäsivät rahaa kodittomille ja köyhille vanhuksille tarkoitettua ruokalaa vastapäätä Soulissa.
 Varattomat turistit lähetystöjen huomaan
 Aluksi valkoihoiset kerjäläismatkaajat herättivät paikallisten kiinnostusta. Ilmiön yleistyessä viranomaiset eri maissa ovat kuitenkin saaneet tarpeekseen reissupummeista ja ryhtyneet toimenpiteisiin kerjäyksen kitkemiseksi.
 Indonesialaisen  Detik News -sivuston  mukaan turistien suosimalla Balilla viranomaiset ilmoittivat kesäkuussa, että jatkossa kerjäläismatkaajat viedään kotimaidensa lähetystöihin, joiden pitää ottaa vastuu kansalaisistaan.
 – Olemme nähneet monta ongelmallisiin turisteihin liittyvää tapausta. Viime aikoina he ovat olleet australialaisia, britannialaisia tai venäläisiä, Balin maahanmuuttoviraston edustaja  Setyo Budiwardoyo  sanoi Detik Newsille.
 South China Morning Post -lehden  mukaan turismin tuomat rahavirrat ovat tärkeitä balilaisille. Paikallisten hyväntahtoisuutta hyödyntävät ulkomaiset kerjäläiset sen sijaan ovat taloudellinen rasite.
 Thaimaan pääkaupungissa Bangkokissa on tulossa voimaan kerjäyksen vastainen lakimuutos, kertoo  The Sunday Times -lehti .
 Bangkokin turistipoliisin apulaiskomentaja  Phuritat Boonchuay  sanoi The Sunday Timesille, että kaduilta kiinniotetut kerjäläismatkaajat viedään kotimaidensa lähetystöihin tai heitetään ulos maasta viisumisääntöjen rikkomisen perusteella.
 Boonchuayn mukaan viranomaiset voivat uuden lain perusteella perua kerjäävien ulkomaalaisten turistiviisumit, koska heillä ei ole riittävästi varoja matkailun jatkamiseen.
 – He ratsastavat thaimaalaisten anteliaisuudella ja sympatialla. Thaimaalainen tapa on tuntea sääliä ja olla pahoillaan. Nämä turistit käyttävät hyväkseen thaimaalaisten hyväntahtoisuutta, Boonchuay sanoi lehdelle.
 Pietarilaiseksi esittäytyvä mies kuvattiin kerjäämässä Hongkongissa joulukuussa 2017.
 Suomalaisia kerjäläismatkaajia ei tiedossa
 Rikos- ja avustusasioita hoitava virkamies  Virpi Hanhikoski  ulkoministeriöstä kertoo puhelimitse Ylelle, että heidän tietoonsa ei ole parin viime vuoden aikana tullut yhtään tapausta, jossa suomalainen olisi osallisena kerjäysmatkailussa.
 – Jos antautuu tällaiseen toimintaan ulkomaassa, niin henkilö itse vastaa seurauksista, joita paikallisviranomaisten taholta saattaa tulla, Hanhikoski sanoo.
 Hanhikosken mukaan monissa maissa on säilöönottokeskuksia, joihin maasta poistettavat henkilöt sijoitetaan ankeisiin oloihin odottamaan siirtoa. Siirron toteutumiseen voi mennä jopa kuukausia kohdemaan käytännöistä riippuen.
 Ulkoministeriölle tulee silloin tällöin ulkomailla oleskelevilta suomalaisilta pyyntöjä avustamisesta.
 Kun tällainen avustuspyyntö tulee, niin ministeriö tutkii henkilön taloudellisen tilanteen ja tarvittaessa auttaa tätä hankkimaan rahaa esimerkiksi lähipiiriltään. Selvityksessä muun muassa tarkastetaan henkilön pankkitilien saldot.
 Hanhikosken mukaan viimeisenä keinona ministeriö voi hankkia aidosti varattomalle matkalipun Suomeen. Ehtoina on, että henkilö sitoutuu maksamaan lipun hinnan takaisin, eikä hänellä ole taustalla vastaavia maksamattomia rästejä.
 Mitä mieltä olet kerjäysmatkailusta? Voisitko itse lähteä kaukomaille seikkailemaan ilman rahaa? Aihetta voi kommentoida kello 15:een saakka.

Aasialaiset kyllästyivät kerjääviin reppumatkaajiin – reissupummit hyväksikäyttävät paikallisten hyväntahtoisuutta


Summary: Saksalaiset olivat kesäkuussa selvästi suurin ulkomaalaisten matkailijoiden ryhmä.

Kotimaan matkailijoiden yöpyminen majoitusliikkeissä lisääntyi kesäkuussa 6,4 prosenttia viime vuoden samaan ajanjaksoon verrattuna. Asia käy ilmi  Tilastokeskuksen  majoitusalalta keräämistä tiedoista.
 Näin kirjoitimme kuun alussa :  Kotimaanmatkailussa on nyt imua – “Suomalaiset ovat tarttuneet urakalla vastuullisuuteen”
 Kotimaan matkailijoille tilastoitiin 1,67 miljoonaa ja ulkomaalaisille yli 600 000 yöpymisvuorokautta. Kaikkien yöpymisten määrä lisääntyi 5,9 prosentilla edellisvuodesta.
 Ulkomaalaisista matkailijoista saksalaisten yöpymiset Suomessa lisääntyivät eniten, 12 prosentilla. Saksalaiset olivat kesäkuussa myös suurin ulkomaalaisten ryhmä 84 000 yöpymisellään.
 Suurin vähennys oli venäläisten yöpymisissä, joiden määrä laski kolme prosenttia. Venäläiset pysyivät kuitenkin kolmanneksi suurimpana ryhmänä yli 56 000 yöpymisellään. Edellä olivat ruotsalaiset yli 58 000 yöpymisellä.
 Euroopan ulkopuolisista matkaajista suurin ryhmä olivat yhdysvaltalaiset vajaalla 39 000 yöpymisellään. Kymmenen kärkeen mahtuivat myös kiinalaiset yli 34 000 yöpymisellä sekä japanilaiset vajaalla 20 000 yöpymisellä.
 Yöpymiset lisääntyivät suhteellisesti eniten Pohjanmaalla ja Etelä-Karjalassa. Yöpymisten kokonaismäärä väheni suhteellisesti eniten Keski-Pohjanmaalla ja Satakunnassa.
 Ulkomaisten nukkumista öistä yli puolet vietettiin Uudellamaalla ja joka kymmenes Lapissa.

Kotimaan matkailijoiden yöpymiset lisääntyivät viime vuodesta kesäkuussa – saksalaisten määrä kasvaa, venäläisten laskee


Puolet Suomen hallituksesta  pyöri alkuviikolla Place Jourdanilla, eräs poliittinen avustaja totesi keskiviikkona. Jourdanin aukio on Brysselin EU-kortteleiden lounasravintolakeskittymä.
 Heinäkuun alussa aloittaneen EU:n uuden puheenjohtajamaan ministerit ovat käyneet vuoronperään esittäytymässä parlamentin valiokunnille. Tällä viikolla vuorossa olivat maatalousministeri  Jari Leppä , ympäristöministeri  Krista Mikkonen , elinkeinoministeri  Katri Kulmuni , peruspalveluministeri  Krista Kiuru , työministeri  Timo Harakka , sosiaaliministeri  Aino-Kaisa Pekonen …
 Suomalaiset ovat päässeet parlamentin tapaamisissa helpolla. Joskus aiemmin europarlamentaarikot ovat kaivaneet puheenjohtajamaan ministereiden taustoja juurta jaksain, ja nämä ovat joutuneet selittämään menneisyyttään yksityiskohtaisesti.
 Näissä kuulemisissa paikalla olleet mepit moittivat suomalaisia kuitenkin jäykiksi esiintyjiksi. Ministerimme lukevat sanottavansa usein suoraan paperista, ilman tunteenpaloa.
 –Yksi ranskankielinen meppi huomautti, että esiintymisenne on hillittyä, teknistä ja viileää, liikenne- ja viestintäministeri  Sanna Marin  kertoi oman kuulemisensa jälkeen.
 Jos puheenjohtajamaa  haluaa innostaa EU-parlamentin valiokuntia, tarvittaisiin enemmän intohimoa ja visioita.
 Sama vaisuus oli havaittavissa parlamentin täysistunnossa Strasbourgissa viime viikolla, kun pääministeri  Antti Rinne  ja EU-komissaari  Jyrki Katainen   esiintyivät .
 Ero edellisenä päivänä puhuneeseen komission uuteen puheenjohtajaan, saksalaiseen  Ursula von der Leyeniin , oli kuin yöllä ja päivällä. Von der Leyen kiihdytti, hiljensi, vaati, liikuttui, liikutti ⎯ hän puhui juuri yleisölleen ja hänen puheessaan oli sävyjä.
 Suomalaisilla on tapana puhua englantia EU-yhteyksissä. Yleisössä monesti pohtii, kannattaisiko joskus puhua suomea. Omalla kielellä viesti voi mennä paremmin perille. Niin useimmiten tekevät ranskalaiset, saksalaiset, espanjalaiset, italialaiset… muutkin.
 Pian suomeksi puhuminen  ei kuitenkaan ole enää mahdollista. Suomalaisista tulkeista tulee Brysselissä pulaa lähitulevaisuudessa. Konferenssitulkkien koulutus lopetettiin Suomessa takavuosina, eikä suomea taitavia nuoria tulkkeja kohta enää ole EU-komission suomen yksikön päällikön  Veijo Kruthin  mukaan.
 Suomalaisia tulkkeja on nelisenkymmentä. Heistä joka neljäs jää eläkkeelle tulevien viiden vuoden aikana.
 – Huippukokouksissa ja ministerineuvostoissa tulkkeja on varmasti jatkossakin, mutta sitten on paljon muita kokouksia, joissa suomalaista tulkkausta ei sitten vain ole, Kruth sanoo.
 Tämän viikon merkittävin  EU-uutinen oli Britannian konservatiivipuolueen  Boris Johnsonin  nouseminen uudeksi pääministeriksi. Huomionarvoista on se, että innokkaana brexitöörinä tunnettu BoJo aikoo neuvotella Britannian erosopimuksen  EU:sta uudelleen .
 EU:n edustajat ovat toistuvasti todenneet, että erosopimusta ei avata. Sen sijaan unionimaat ovat valmiit neuvottelemaan erosopimukseen liitettävästä poliittisesta julistuksesta, jolla linjataan  tulevaa suhdetta .
 Johnsonilla on pokkaa, ja itseluottamus juuri voikin olla hänen  suosionsa salaisuus .
 Täältä voit lukea Eurooppa-toimittaja  Susanna Turusen  analyysin Johnsonin edessä olevista vaikeuksista:  Analyysi: Boris Johnsonilla on vaikeita haasteita edessään – valitseeko hän sovittelevan vai sotaisan linjan EU:ta kohtaan?
 #SOMESSA Loman aloitti hirmuhelle
 Instagram
 Keski-Euroopan  kahvipöydissä on puhuttu tällä viikolla lähinnä 40 lämpöastetta hipovista  helteistä .
 Vanhuksille ja muille heikoille on tarjottu puhelinapua ja viilentymispaikkoja. Some on täyttynyt viilentymisvinkeistä. Belgiassa ihmisiä on kehotettu pysymään sisätiloissa korkeiden otsonipitoisuuksien vuoksi ja Ranskassa  säästämään vettä .
 Suomalaiset mepit  Heidi Hautala  ja  Ville Niinistö  joutuivat keskiviikkona ottamaan poikkeuksellisesti taksin lentokentälle, kun lentokentälle meneviä junia peruttiin helteen vuoksi. Paahtava kuumuus vaikuttaa Keski-Euroopassa kuin lumi ja pakkanen Suomessa: rautateille tulee teknisiä vikoja.
 Vetureissa ei ilmastointi toimi, ja kuljettajat voivat kieltäytyä työnteosta pätsissä.
 Vihreiden meppiparilla  ei ollut aikaa hakea parlamentin kellarista autokyytiä, johon EU-parlamentaarikot ovat oikeutettuja. Taksilla he ehtivät juuri ja juuri Helsingin-koneeseen, ja kirjeenvaihtaja kiittää, että sai matkustaa heidän siivellään lentokentälle!
 #FAKTA: Britannian eroaminen kasvattaa useiden maiden meppimäärää
 Yle
 Ennen brexitiä  Euroopan parlamentin edustajien yhteismäärä oli 751. Jos brexit toteutuu, edustajien määrä putoaa 705:een. Britannia on yksi Euroopan väkirikkaimmista alueista. Siellä asuu runsaat 66 miljoonaa ihmistä, eniten Saksan ja Ranskan jälkeen.
 Meppipaikkojen määrä  noudattelee jotakuinkin väestömäärää eri maissa. Tämä tarkoittaa sitä, että nyt kuuden ja Britannian erotessa viiden suurimman EU-maan meppien yhteismäärä on yli 50 prosenttia kaikista Euroopan unionin mepeistä.
 Nykyisin 5,5 miljoonan asukkaan Suomella on 13 meppipaikkaa. Mikäli Brexit toteutuu, nousee paikkojen määrä yhdellä.
 ÄLÄ MISSAA NÄITÄ: Boris Johnson kokosi brexitööri-hallituksen, EU uhkaa Yhdysvaltoja vastatulleilla ja Haavisto pyrkii oikaisemaan Unkarin väitteet Suomesta
 Britannian uusi  pääministeri  Boris Johnson  kokosi äkkiä hallituksen, jonka on tarkoitus viedä Britannia ulos EU:sta.
 Joukossa on  brexitin ja erokampanjan vahvoja nimiä. Johnson uskoo EU:n vielä taipuvan  kompromissiin .
 Yksi EU-jäsenyyden kannattaja tosin pääsi hallitukseen: pääministerin pikkuveli  Jo Johnson  on uusi elinkeinoministeri
 Boris Johnsonin mukaan Britannia jättää EU:n lokakuun lopussa sopimuksella tai ilman Neil Hall / EPA
 EU on valmis määräämään  Yhdysvalloille vastatulleja, jos se asettaa tuontitulleja eurooppalaisille autoille.  Vastatullit koskisivat  35 miljardin euron suuruista tavaraerää.
 Yhdysvaltain presidentti  Donald Trump  perustelee tulleja kansallisella turvallisuudella. EU:n kauppakomissaari  Cecilia Malmström  pitää ajatusta järjettömänä.
 Ulkoministeri   Pekka Haavisto  (vihr.) sanoi  Ylen A-studion haastattelussa , etteivät Unkarin syytökset Suomea kohtaan ole normaalia EU-maiden kanssakäymistä. Hän aikoo ottaa asian esille Unkarin ulkoministerin kanssa.
 Suomi on EU-puheenjohtajana nostanut esille Unkarin ja Puolan ongelmat oikeuslaitosten riippumattomuudessa.Unkarissa on kritisoitu Suomen oikeusjärjestelmää ja lehdistönvapautta.
 ENSI VIIKOLLA: Brysselin EU-korttelit hiljenevät lomalle
 Haastattelin tällä viikolla  EU-komissaarin tehtävät jättävää Jyrki Kataista. Hänen haastattelunsa löydät piakkoin Yle Uutisten eri kanavista. Miten Katainen arvioi seuraajansa  Jutta Urpilaisen  mahdollisuuksia saada hyvä salkku uudessa komissiossa?
 Loma alkaa  ja myös Eurooppa-kirjeen toimittajat siirtyvät nyt kesälaitumille. Kirje palaa sähköposteihinne syyskuun alussa.
 Tämä juttu on Eurooppa-uutiskirjeestä. Voit tilata kirjeen tästä linkistä.

Eurooppa-kirje: Suomalaiset eivät kohta voi puhua suomea EU:ssa – kirjeenvaihtaja Anna Karismo pohtii suomalaisten tapaa esiintyä EU:ssa


Summary: Saaliin arvoksi lasketaan noin 27 miljoonaa euroa. Kulta lastattiin trukilla pakoautoihin.

Kahdeksan aseistettua miestä on tehnyt selvästi hyvin harkitun ryöstön São Paulon kansainväliselle lentokentälle Brasiliassa, kertoo uutistoimisto AP.
 Miehet onnistuivat viemään Guarulhosin kentältä 750 kiloa kultaa. Se oli matkalla Zürichiin ja New Yorkiin.
 Globo-TV:ssä esitetyn turvakameranauhan  mukaan miehet olivat pukeutuneet poliiseiksi ja viranomaisiksi, peittänet kasvonsa ja kantoivat aseita.
 Kulta pakattiin trukilla autoihin, jotka näyttivät poliisiautoilta. Globon mukaan saaliin arvoksi arvioidaan noin 27 miljoonaa euroa.
 Autot löydettiin myöhemmin noin 20 kilometrin päässä kentältä.
 Viranomaisten mukaan ryöstössä ei ammuttu eikä kukaan loukkaantunut.
 Nimettömänä pysytelleen poliisilähteen mukaan erään lentokentän virkailijan perhettä ja sukua olisi siepattu 12 tunniksi. Siepattuina oli kahdeksan ihmistä, joiden joukossa neljä alaikäistä, AP raportoi.

"Poliisiautoilla" liikkuneet varkaat veivät 750 kiloa kultaa lentokentältä Brasiliassa


Summary: Åbo Akademi haki viimeksi proviisorikoulutuksen lisäystä yliopistolle vuonna 2017, mutta päätös oli kieltävä.

Åbo Akademi aikoo hakea vielä tämän vuoden aikana opetusministeriöltä uudelleen lupaa kouluttaa proviisoreita Turussa.
 Tällä hetkellä Åbo Akademi kouluttaa kandidaattitutkintolla farmaseutteja. Proviisoreita, eli maisteritutkinnon suorittaneita, koulutetaan tällä hetkellä vain Helsingin yliopistossa ja Itä-Suomen yliopistossa.
 Yliopisto haki koulutusvastuun lisäystä kaksi vuotta sitten, mutta lupaa ei herunut. Åbo Akademin rehtorin  Mikko Hupan  mukaan varsinaissuomalaisella kulttuuri- ja tiedeministeri  Annika Saarikolla  (kesk.) voi olla toisenlainen näkemys.
 Opetusministeriö myönsi aikaisemmin kesällä Turun yliopistolle lisäkoulutusvastuut materiaalitekniikan ja konetekniikan diplomi-insinöörien kouluttamiseen.  Lisäksi Turun yliopisto sai kiinan kielen koulutusvastuun. Tästä on julkisuudessa kiitelty erityisesti Saarikkoa.
 Åbo Akademi kertoo, että jos lupa myönnetään, niin koulutukset alkaisivat vuoden päästä luvan saamisesta.
 Asiasta kertoo  Yle Åboland . Ensimmäisenä Åbo Akademin proviisorikoulutushaaveista kertoi  Turun Sanomat .

Åbo Akademi aikoo hakea tämän vuoden aikana uudelleen proviisorikoulutusta – edellinen hakemus torpattiin


Summary: Pietarsaari kasvoi, naisistui ja kaksikielistyi aikanaan tupakkatehtaan ansiosta. Alan historiaan pääsee taas tutustumaan museossa, joka oli pitkään suljettuna.

Piipputupakkaa, nuuskaa ja purutupakkaa. Strengbergin tupakkatehtaan toiminta Pohjanmaalla Pietarsaaressa alkoi pienimuotoisesti vuonna 1762. Myöhemmin valikoimiin tulivat sikarit ja 1870-luvulla savukkeet, joista tuli hittituote.
 Pieni pohjalaiskaupunki mullistui tehtaan mukana. Tuotanto kasvoi ja tilaa tarvittiin lisää. Ensin rakennettiin tontti täyteen, sitten ostettiin toinen tontti.
 Vuonna 1909 tupakkatehtaassa oli 1 600 työntekijää. Koko kaupungin väkiluku oli 6 500, se oli kahdessa vuosikymmenessä kolminkertaistunut.
 Tupakkatehtaan uudempi osa on valmistunut 1909. Chanette Härus / Yle
 Kaupunki oli ollut vahva myös laivanrakennuksessa, mutta kun höyrylaivat alkoivat vallata alaa, siihen ei enää satsattu samalla tavoin.
 – Onneksi meillä oli tämä tupakkatehdas: tästä ei olisi tullut edes näin isoa kaupunkia ilman sitä, sanoo museonjohtaja  Carola Sundqvist . Pietarsaaressa on nykyään runsaat 19 000 asukasta.
 Tupakkateollisuuden historiaan pääsee taas myös tutustumaan, kun pitkään kiinni ollut Tupakkamuseo on avattu uudestaan. Omaa työntekijää sillä ei ole, joten aukiolot ovat laajimmillaan kesällä.
 Agentit etsivät työntekijöitä ympäri maan
 Pietarsaari ei tupakkatehtaan ansiosta ainoastaan kasvanut, vaan myös naisistui ja kaksikielistyi. Tehtaalle töihin tulleet naiset nostivat 20 vuodessa suomenkielisten osuuden 8 prosentista 42:een.
 Työntekijät eivät päätyneet Pietarsaareen vahingossa. Strengbergin tehtailla oli agentteja, jotka matkustivat ympäri maata paikkakunnilla, joilla oli jo tupakkateollisuutta: Vaasassa, Tampereella, Viipurissa, Turussa ja Helsingissä.
 Heidän tehtävänsä oli houkutella naisia Pietarsaareen, ja vuonna 1910 heitä olikin enemmän kuin miehiä. Naiset olivat myös aktiivisia, mukana yhdistyksissä ja politiikassa.
 Kun vuonna 1919 pidettiin ensimmäiset yleiset kuntavaalit, joissa kaikilla oli äänioikeus, valituksi tuli kolme naista. Kaksi heistä oli tupakkatehtaan työntekijöitä.
 Ensimmäinen lastentarha kaupunkiin perustettiin vuonna 1906. Ja koska työntekijöillä oli vapaata lauantai-iltaisin ja sunnuntaisin, kehittyi myös vilkas yhdistystoiminta – pitihän vapaalla voida tanssia ja nauttia esimerkiksi teatterista.
 – On aika tyypillistä Pietarsaarelle, että meillä on hyvin paljon yhdistyksiä, ja se juontaa kyllä juurensa tupakkatehtaasta ja sen työntekijöistä, sanoo Carola Sundqvist.
 Tupakkateollisuus elääkin vahvana monen kaupunkilaisen identiteetissä.
 – Varsinkin niillä, jotka ovat asuneet täällä useammassa sukupolvessa, on varmasti joku sukulainen, joka on ollut töissä täällä.
 Menneillä vuosikymmenillä tupakan markkinointi keskittyi iloisiin sävyihin ja hilpeisiin tunnelmiin. Chanette Härus / Yle
 Tupakkateollisuus oli alussa käsityötä. Esimerkiksi purutupakka syntyi niin, että tupakanlehtiä pyöritettiin pöydällä tupakanlehtiä köydeksi, josta leikattiin paloja. Sikaritkin tehtiin käsin.
 Purutupakan lehdet liotettiin liuoksessa, jonka resepti oli tupakkamestarin salaisuus. Muun muassa reseptejä varten mestarit matkustelivat kisällivaiheessaan oppia hakemassa, usein Saksasta.
 1890-luvulla koneistuminen auttoi osaltaan tehdasta kasvamaan. Jo 1900-luvun alussa Strengbergin tehdas oli Suomen oloissa suuri, varsinkin kaupungin kokoon nähden.
 Vuonna 1977 turkulainen Rettig osti Strengbergin, mutta toiminta jatkui. Niitti sille tuli vuonna 1998, kun yrityksen ostanut Swedish Match lopetti tuotannon.
 Tupakkamuseo oli kiinni pitkään
 Tupakkamuseo Pietarsaareen perustettiin jo 1930-luvulla. Aina kun uusia merkkejä on tullut markkinoille, niitä on talletettu.
 Pieniä kanuunia. Imatra. Ivalo. Armiro. Kairo. Voima.
 – Nimet otettiin sen mukaan, mikä milloinkin kiinnosti ihmisiä, kuvaa museonjohtaja Carola Sundqvist.
 Museo on ollut 11 vuotta suljettuna, sillä Pietarsaaren kaupunki tarvitsi tiloja muuhun käyttöön. Sittemmin ei ollut aikaa eikä työvoimaa purkamaan esineistöä varastoista.
 Tupakkamuseon tavarat ehtivät olla pitkään pakattuina talteen, kunnes museo avattiin taas huhtikuussa. Chanette Härus / Yle
 Edellinen museonjohtaja  Guy Björkqvist  teki lopulta talkootöinä ison osan museon uudesta rakentamisesta ja suunnittelusta.
 Kun Tupakkamuseo avattiin huhtikuussa, avajaispäivän neljän tunnin aikana kävijöitä oli toista sataa. Museo toimii silti pienellä liekillä: se on auki vain tilauksesta, paitsi kesäkuukausina, jolloin se on auki muutamana päivänä viikossa.
 Museonjohtaja Carola Sundqvist toivoo, että Tupakkamuseo saisi täyspäiväisen työntekijän. Kyseessä on ainutlaatuinen erikoismuseo, jolla olisi myös paljon tutkimuskohteita: esimerkiksi se kuinka tutkimuksen lisääntyminen on vaikuttanut tupakkaan suhtautumiseen.
 Aikanaan ruton jälkiä häädettiin tupakansavulla
 Tupakan mainonta oli vahvimmillaan 70-luvulla, jolloin sillä luotiin kuvaa miellyttävästä asiasta. Mainokset olivat kauniita, kuvallisia ja hauskojakin. Arvontojakin järjestettiin: askin pintaa raaputtaminen saattoi johtaa palkintoon.
 Tosin 70-luvulla jo tiedettiin tupakan terveysvaikutuksista. Aiemmin tuotetta oli markkinoitu jopa hammaskivun parantamiseen. Tupakkamuseosta löytyy myös "astmasavuke" eli mentholsavuke, joita aikanaan myytiin jopa apteekissa.
 Mitä kauemmas mennään, sitä enemmän hyviä puolia tupakalla on uskottu olevan. 1700-luvun alussa Suomessa ruttoon kuolleen talosta poistettiin huonekalut tai vähintään peitot ja täytettiin huone tupakansavulla.
 – Parasta siinä oli, että otettiin peitot ulos keskellä talvea – se varmasti auttoi! nauraa Sundqvist.
 Vanha kuva tupakkatehtaasta täydessä toiminnassaan. Aki Kopsala / Yle

Tupakkatehdas teki pohjalaiskaupungista naisvaltaisen ja kaksikielisen – nykyään paheksuttujen tuotteiden historia on taas auki yleisölle


Summary: Viikonloppu tuonee helpotusta Euroopan hellealueille.

Euroopassa rikottiin taas lämpöennätyksiä torstaina.
 Ranskan Pariisissa mitattiin maan historian korkein lämpötila, 42,6 astetta. Edellinen ennätys oli vuodelta 1947, kertoo uutistoimisto AP.
 Samaan lukemaan päästiin Pohjois-Saksassa, jossa lämpöennätys rikottiin kolme kertaa samana päivänä.
 Britannian Cambridgessa elohopea nousi 38,1 asteeseen. Se on korkein heinäkuussa mitattu lukema. Britannian kaikkien aikojen lämpöennätys on 38,5 astetta elokuulta 2003.
 Helle nousi yli 40 asteen Pariisissa torstaina 25. heinäkuuta. Dominique Faget / AFP
 Belgiassa lämpöä oli monin paikoin 40 astetta, ja uusi lämpöennätys syntyi 40,6 asteella. Edellinen ennätys 40,2 astetta oli tehty vasta edellisenä päivänä. Belgian tilastot ulottuvat vuoteen 1833.
 Hollannissa lämpöä oli korkeimmillaan 40,4 astetta. Kyseessä on ensimmäinen kerta, kun Hollannissa on mitattu yli 40 asteen lämpötila, kertoo uutistoimisto Reuters. Edellinen ennätys 39,3 astetta mitattiin keskiviikkona.
 Jäätelöautolle jonotettiin Lontoossa torstaina. Andy Rain / EPA
 Kuumuus ei tule ongelmitta
 Kuumuus on tuonut myös kuolonuhreja.
 Itävallassa kaksivuotiaan lapsen raportoitiin kuolleen nestehukkaan, kun hän kiipesi kuumentuneeseen autoon ja nukahti sinne vanhempiensa huomaamatta.
 Esimerkiksi Ranskassa tässä kuussa on jo hukkunut 60 ihmistä. Maan sisäministerin mukaan hukkumisuhreja on 30 prosenttia enemmän kuin viime vuonna samaan aikaan.
 Hollannissa raportoitiin 20 lapsen sairastuneen kesäleirillä, kun lämpötilat nousivat yli 40 asteen monin paikoin.
 Lontoossa kuumuus vaurioitti sähkölinjoja ja aiheutti vaikeuksia junaliikenteessä.
 Pahimpien helteiden odotetaan väistyvän viikonloppuna Ranskassa ja muilla hellealueilla. Ranskassa ja Britanniassa odotetaan jo ukkosia, kertoo Ylen meteorologi  Matti Huutonen .

Lämpöennätykset paukkuivat taas ympäri Eurooppaa – lukemat alkoivat jo nelosella


Summary: Haastateltavien laskeminen muuttaa ja parantaa journalismia, kirjoittaa sisältöpäällikkö Heikki Valkama. blogissaan.

Blogi Ylen uutis- ja ajankohtaistoiminnan blogeja kirjoittaa joukko oman alansa tarkkaan tuntevia toimittajia. > Kaikki uutisten blogit löydät täältä
 Naiset ovat aliedustettuina mediassa. Aihetta on seurattu ja tutkittu pitkään.
 Maailmanlaajuisesti alle neljännes uutismediassa esiintyvistä ihmisistä on naisia.
 Jopa meillä Pohjoismaissa, joissa yhteiskunnallinen tasa-arvo on pitkällä, naiset ovat mediassa aliedustettuina. Alimmillaan uutismediassa esiintyy naisia  alle viidennes.
 Medialla on taipumus valita miehiä silloinkin, kun parhaat asiantuntijat ovat naisia.
 Tutkimukset kertovat, että media  vääristää todellisuutta. Miehiä ja naisia on yhtä paljon, mutta mediassa asiantuntijoina miehiä esiintyy paljon enemmän kuin naisia. Media ei peilaa yhteiskuntaa, se muokkaa sitä ja luo käytäntöjä.
 Kärjistäen: medialla on tapojen ja tottumusten vuoksi ollut taipumus valita haastateltaviksi miehiä silloinkin kun parhaat asiantuntijat ovat naisia.
 Tämän vuoden tammikuussa Yle  lähti mukaan BBC:n 50:50-hankkeeseen. Hankkeen tavoitteena on tuoda lähetyksiin ja juttuihin enemmän naisia. Joissain lähetyksissä Yle on mitannut miesten ja naisten määrää jo pidempään, vuodesta 2017.
 Hyppäsin itse 50:50-hankkeen vetäjäksi viime syksynä. Pääsin heti tapaamaan BBC:llä hankkeen aloittanutta miestä,  Ros Atkinsia .
 50:50-malli on levinnyt paitsi BBC:n toimituksiin, myös muihin maihin ja yhtiöihin.
 Koko hanke lähti yhdestä ihmisestä. BBC:n Outside Source -ajankohtaisohjelman juontaja Atkins kyllästyi miesten yliedustukseen ja alkoi muuttaa omaa ohjelmaansa.
 Atkinsin aloitteesta 50:50-malli on levinnyt paitsi BBC:n toimituksiin, myös muihin maihin ja yhtiöihin.
 Atkins oli vieraillut Piilaaksossa ja ihastunut siihen, kuinka mittaaminen ja data muuttavat toimintaa startupeissa. Niinpä hän otti käyttöön päivittäisen haastateltavien mittaamisen. Outside Source -ohjelma taulukoi joka päivä, montako miesasiantuntijaa ja naisasiantuntijaa on haastateltu.
 Ohjelmien vieraat ovat monipuolistuneet, taso parantunut ja etenkin nuoret katsojat ovat olleet tyytyväisiä. Näin Atkins itse todisti, kun tapasimme toukokuussa Lontoossa.
 Tarina oli usein sama. Ensin todettiin, että idea on hyvä, mutta ei toimi meillä.
 Ei ollut selviö , että perinteikäs BBC ryhtyisi muuttamaan journalistia käytäntöjään.
 Esimerkiksi arabiankielisen osaston työntekijät pitivät tavoitetta mahdottomana.
 Vuoden 2018 kesäkuussa BBC:n World Service päätti lähteä mukaan 50:50-hankkeeseen. Osastolla tehdään uutisia yli 40 kielellä.
 Arabiankielinen osasto oli mielestään tehnyt voitavansa. Naisia oli lähetyksissä alle 20 prosenttia. Muiden hakiessa 50 prosentin tavoitetta, osasto asetti itselleen realistisen 30 prosentin tavoitteen.
 Tämän vuoden keväällä arabiankielisen osaston haastatelluista jo 47 prosenttia oli naisia.
 Tärkein kysymys oli, onko käyttämämme asiantuntija paras mahdollinen?
 Alle vuodessa oli tapahtunut muutos: naisten määrää lähetyksissä oli alettu todella mitata ja jokaisen vieraan kohdalla kysyä, voisiko tämän vieraan korvata paremmalla.
 Eri toimitusten tarina oli usein sama. Ensin todettiin, että idea on hyvä, mutta ei toimi meillä. Seuraavaksi alettiin töihin.
 Tärkein kysymys oli, onko käyttämämme asiantuntija paras mahdollinen? Löytyykö jostain parempi? Jo tämä kysymys lisäsi naisten määrää jutuissa.
 Samalla keskustelu siirtyi muuhun monimuotoisuuteen, esimerkiksi vähemmistöjen edustukseen.
 Miesasiantuntija tulee varmana kertomaan aiheesta, joka ei ihan ole hänen omintaan, mutta nainen saattaa empiä.
 Entä miten meillä Ylellä nyt menee?  Nyt kun 50:50 hanketta on pyöritetty yli puoli vuotta, ovatko lähetykset tasa-arvoisempia?
 Kyllä ovat.
 Laskemme päivittäin lähetysten ja juttujen sukupuolijakaumaa. Kun Ylen uutistoimituksen väen kanssa kävimme läpi käytännön työtä, moni tv-lähetyksiin vieraita haalinut toimittaja ja tuottaja totesi, että naisia on vaikeampi saada televisioon. Miesasiantuntija tulee varmana kertomaan aiheesta, joka ei ihan ole hänen omintaan, mutta nainen saattaa empiä, vaikka olisi maan paras asiantuntija.
 Naisia ei pidä syyllistää tästä. Mutta ehkä tietyssä määrin asiantuntijanaiset voivat kysyä itseltään: suostuisiko miespuolinen kollegani haastatteluun?
 Olen kuullut myös hyviä keskusteluja siitä, miten meillä on tapana haastatella vaikkapa perheasioista useammin naisia kuin miehiä. Jo ennen 50:50-hanketta monet toimittajat kyseenalaistivat haastatelluille annettuja rooleja. Nyt sitä tehdään toivottavasti vielä useammin.
 Mittaaminen muuttaa toimintaa.  Tai kuten lempisanontani kuuluu: sitä saat mitä mittaat.
 Nyt, vuoden 2019 heinäkuussa Radio Suomen Päivässä mies- ja naishaastateltavien suhde oli edeltävän kuukauden ajalla 47:53, Aamu-tv:ssä sama. Molemmissa on välillä oltu jo 50:50 tilanteessa. Ja kello 20.30 uutisissa esiintyvien haastateltavien ja vieraiden suhde on noin 40:60 miesten hyväksi.
 Heikki Valkama
 Kirjoittaja vetää Ylen digitalisaatio- ja tulevaisuustoimitusta. Hän on myös Ylen sisältöpäällikkö ja kirjailija.
 Aiheesta voi keskustella 26.7. klo 15.00 asti.
 Lue myös:
 Heikki Valkama: Media kaipaa empatiaa, mutta mitä ihmettä se tarkoittaa?
 Heikki Valkama: En olisi koululaisena voinut tietää nykyistä ammattiani, koska sellaista ei vielä ollut

Heikki Valkama: Medialla on tapana valita haastateltavaksi mies pätevämmän naisen ohi


Summary: Tässä ovat keskeiset pullonkaulat, jotka estävät Euroopan yhteistä raideliikennettä.

Junamatkustaminen kasvaa monissa maissa ja matkustajat kaipaisivat lisää suoria vuoroja ja yövuoroja eri maiden välille.
 Tällä hetkellä yhteinen eurooppalainen raideliikenne ei ole kuitenkaan kovin yhteistä.
 Liikenneinsinööri  Iiro Vainikainen  on tutkinut raideliikenteen esteitä.
 1. Tekniset ongelmat
 – Jokainen maa on rakentanut aikanaan sellaisen teknisen järjestelmän, joka on sopinut heille. Naapurissa voi olla käytössä eri jännite, eri kulunvalvonta ja signaalijärjestelmä.
 – Tekniikan yhteensovittaminen on monimutkaista ja kallista. Se voi vaatia esimerkiksi erikoiskaluston käyttöä.
 2. Protektionismi
 – Vaikka EU-tasolla on halua saada yhteinen raidejärjestelmä, on maita, joissa suojellaan tiukasti kotimaisia toimijoita. Ranska on yksi esimerkki näistä maista.
 3. Investointien hinnat
 – Ratayhteydet ja kalusto maksavat maltaita. Kustannus on miljardeja lyhyilläkin väleillä.
 4. Trendit muuttuvat nopeasti
 – Kolme vuotta sitten Saksan DB-rautatieyhtiö möi makuuvaununsa ja lopetti kaikki yövuoronsa, koska näytti siltä, että yöjunilla ei haluttu matkustaa. Nyt yöjunat ovat hyvin kysyttyjä.
 – Raideliikenteen investoinnit nielevät valtavia summia rahaa ja investoinnit tehdään vuosikymmeniksi. Tästä syystä raideliikenteessä ei pystytä vastamaamaan nopeisiin trendien muutoksiin.
 5. Lentoliikenteen tuet
 – Raideliikenteen kannattavuuteen vaikuttaa suuresti se, miten paljon lennetään. Jos lentolippuja saa halvalla, se syö junamatkustamisen suosiota. Lentämisen hintaa tuetaan muun muassa verotuksella.
 Lue lisää:
 Ruotsalaislehti: Kaukojunissa matkustus kasvoi ennätysvauhtia, huoli ilmastosta vei kotimaanlentojen suosiota
 He matkustavat junalla pohjoisen kautta maailmalle, vaikka se on kallista ja hidasta – saastuttaa huomattavasti vähemmän kuin laivailu, mutta onko siinä järkeä?

Miksi on niin vaikeaa saada suoria junayhteyksiä eri Euroopan maiden välille? Yle listasi viisi syytä


Summary: Oikeudenkäynti yhdysvaltalaista muusikkoa vastaan alkaa ensi viikolla.

Yhdysvaltain presidentti  Donald Trump  moittii Ruotsin pääministeriä  Stefan Löfveniä  yhdysvaltalaisräppärin rikossyytteiden vuoksi.
 Ruotsin syyttäjänvirasto  ilmoitti torstaina , että A$AP Rocky eli  Rakim Mayers  saa syytteet pahoinpitelystä ja pysyy vangittuna oikeudenkäyntiin asti. Syytteet koskevan Tukholmassa kesäkuussa syntynyttä katutappelua.
 Trump julkaisi kommenttinaan kaksi tviittiä. Hän sanoi olevansa hyvin pettynyt Löfveniin toimintakyvyttömyyteen. Trumpin mukaan Ruotsi on pettänyt Yhdysvaltain afrikkalais-amerikkalaisen yhteisön. Presidentti kertoo katsoneensa videonauhat Mayersin tapauksesta, ja Trumpin mielestä Mayersia häirittiin. "Kohdelkaa amerikkalaisia reilusti", presidentti vaati.
 Toisessa tviitissä Trump kirjoitti, että Yhdysvallat tekee "niin paljon" Ruotsin hyväksi, mutta Ruotsi ei näytä palauttavan palvelusta. Trumpin mielestä Ruotsin pitäisi keskittyä oikeaan rikosongelmaansa.
 Presidentti lisäsi molempien tviittien perään aihetunnisteen "FreeRocky", vapauttakaa Rocky.
 Trump on puuttunut Mayersin  tapaukseen aiemminkin  ja soittanut Löfvenille.
 Trump on myös tviitannut olevansa valmis henkilökohtaisesti varmistamaan takuut, jos Mayers pääsee vapaaksi niitä vastaan. Ruotsissa ei ole Yhdysvaltain kaltaista takuujärjestelmää.
 Löfven on muistuttanut Trumpille, että Ruotsissa – kuten myös Yhdysvalloissa – oikeuslaitokset ovat itsenäisiä eivätkä toimi poliitikkojen käskystä.
 Uutistoimisto AFP huomauttaa, että presidentin uudelleenvalintaa ensi vuoden vaaleissa hankaloittaa osittain tuen puute tummaihoisten äänestäjien keskuudessa.
 Oikeuteen ensi viikolla
 Tapaus sai alkunsa katutappelusta kesäkuun lopussa. Mayersin epäillään olleen siinä osallisena. Tappelusta on videotallenteita.
 A$AP Rocky pidätettiin 4. heinäkuuta. Siitä on nostettu syytteet kolmea ihmistä vastaan.
 Oikeudenkäynnin on tarkoitus alkaa ensi viikon tiistaina.
 Mayersin tapausta ovat kommentoinet muun muassa  Kim Kardashian West ,  Sean Combs  ja  Justin Bieber . Kardashianin  kerrotaan  vedonneen Valkoiseen taloon Mayersin auttamiseksi.
 Mayers on yksi pääesiintyjistä Blockfestissä Tampereella elokuun puolivälissä. Hän on joutunut perumaan useita esiintymisiään pidätyksen vuoksi.
 Katso myös:
 YleX-video:  Asap Rockyn pidätys: Miksi niin vahvoja reaktioita?

Trump: "Olen pettynyt Ruotsin pääministeriin" – vaatii Twitterissä A$AP Rockya vapaaksi


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Sairaalapäivystysten ruuhkautuminen riski potilasturvallisuudelle
 Keskussairaaloiden päivystykset ovat ruuhkautuneet jo siinä määrin, että lääkärit pelkäävät potilasturvallisuuden puolesta. Päivystysruuhkien taustalla ovat usein ongelmat perusterveydenhuollossa ja pula päivystävistä yleislääkäreistä. Johtavat lääkärit  toivovat tilanteen parantamista  esimerkiksi lisärahoituksen avulla.
 Suomalaisperhe vaihtoi kuukaudeksi kotia brittiperheen kanssa
 Home swap tarkoittaa kotien vaihtamista erimaalaisten kesken. Näin lomailijoilta voi säästyä pitkä penni verrattuna perinteiseen matkailuun hotelliöineen. Viisihenkinen lahtelaisperhe  vaihtoi kotia brittiperheen kanssa  ja sai tehokkaan kielikylvyn.
 Auviset valitsivat googlettamalla amerikkalaisen palveluntarjoajan, totesivat sen luotettavaksi, lomailivat kuukauden Lincolnissa ja ovat tyytyväisiä kokemaansa. Auvisen perheen kotialbumi
 Junaliikenne on suosittua, mutta pitkän matkan yhteyksiä on vähän
 Esimerkiksi ilmastotietoisuus on lisännyt junamatkustamisen suosiota, mutta pitkälle matkaileva joutuu kasaamaan matkansa lyhyistä pätkistä. Esimerkiksi Ruotsista pääsee tällä hetkellä suoralla yhteydellä vain Malmöstä Berliiniin.  Listasimme käytännön syitä , miksi näin on.
 Tällä hetkellä yhteinen eurooppalainen raideliikenne ei ole kovin yhteistä. Christian Richters / AOP
 Helle ei hellitä
 Suuressa osassa maata helteet jatkuvat. Viikonlopusta tulee erittäin tukala. Ilmatieteen laitos on asettanut hellevaroituksia lähes koko maahan. Perjantai on poutainen, helteinen ja aurinkoinen suurimmassa osassa maata. Pohjois-Lapissa voi tulla paikoin sadekuuroja. Lue lisää säästä  Ylen sääsivuilta .
 Matti Huutonen / Yle

Herätys: Keskussairaaloiden päivystykset ruuhkautuvat, lomailijat säästävät kodinvaihdolla, pitkät junamatkat täytyy yhä koota paloista


Summary: Savua oli paljon ja siksi palon laajuutta oli aluksi vaikea selvittää. Vahingot jäivät kuitenkin pelättyä pienemmiksi.

Kuuden huoneiston rivitalo on jouduttu yöllä evakuoimaan asukkaista tulipalon vuoksi Kauhajoella. Palo sai alkunsa ilmastointilaitteesta yhden asunnon pesuhuoneessa.
 Etelä-Pohjanmaan pelastuslaitos sai hälytyksen Tiililäntielle heti puolenyön jälkeen. Tilanne vaikutti vaikealta laajalle levinneen savun vuoksi, mutta palo saatiin lopulta rajattua nopeasti.
 – Onneksi tilanne ei ollut niin vakava kuin aluksi luultiin. Siellä oli yhden asunnon pesuhuoneessa oleva ilmastointilaite syttynyt palamaan ja sytyttänyt rakenteita siitä yläpuolelta. Savua oli paljon ja se levisi laajalle alueelle, minkä vuoksi palon laajuutta oli aluksi vaikea selvittää, kertoo päivystävä palomestari Kaj Ny Etelä-Pohjanmaan pelastuslaitokselta.
 Pelastuslaitos evakuoi kaikki rivitalon huoneistot. Kuudessa asunnossa oli paikalla vain viisi henkilöä.
 – Koko talo tyhjättiin ja hälytys nostettiin keskisuuresta suureksi, jotta paikalla olisi heti riittävästi resursseja ja kalustoa. Paikalle saapui yksiköitä myös lähialueelta, mutta onneksi kävi näin päin, että saimme nopeasti vähentää väkeä tulipalopaikalta, Kaj Ny jatkaa.
 Huoneisto, jossa tulipalo syttyi, kärsi suurimmat vauriot.
 – Huoneistoon täytyy tehdä isompi remontti, ennen kuin se on asumiskelpoinen. Myös rivitalon kolmanteen asuntoon levisi niin paljon savua, että sitä jouduttiin koneellisesti tuulettamaan.
 Osa asukkaista on pystynyt palaamaan jo aamulla asuntoihinsa.

Rivitalo evakuoitiin yöllä Kauhajoella tulipalon vuoksi


Luonnonvarakeskus pitää  kuluvan kesän lohikuolemia  vakavana uhkana Tornion-Muonionjoen lohikannalle. Luonnonvarakeskuksen erikoistutkijan  Atso Romakkaniemen  mukaan tänä kesänä joella liikkuvat kalastajat ovat havainneet satoja kuolleita, sairaita tai oudosti käyttäytyviä lohia.
 - Minusta tämä on tällä hetkellä kaikkein hälyttävin yksittäinen asia. Se voi vaikuttaa lohikantojen lisääntymiseen selvästi enemmän kuin esimerkiksi kalastus yhteensä. Tämä on myös hyvin arvaamaton tekijä, sillä se vaihtelee vuodesta toiseen ja ikävä piirre on myös se, että välttämättä ihmisillä ei ole mitään vaikutusmahdollisuuksia asiaan, vaikka ongelman syy selviäisi, sanoo Atso Romakkaniemi.
 Romakkaniemi uskoo, että joella voi olla jopa tuhansia sairaita tai kuolleita lohia, koska kaikki lohet eivät tule nähdyksi. Tämä juuri ennen lohen kutua esiintyvä lisäkuolleisuus voi olla tuhoisa koko luonnonlohikannalle.
 Erikoistutkija Atso Romakkaniemi. Riikka Rautiainen/ Yle
 Luonnonvarakeskus on merkannut tänä kesänä Tornionjoen alajuoksulla toistasataa lohta, joiden liikkeitä tutkijat seuraavat radiolähettimillä. Tähän mennessä saadut tulokset ovat lyöneet tutkijan ällikällä.
 – Seuranta on osoittanut, että lähes kaikki lohet ovat jääneet alajuoksulle ja osa on jopa palannut takaisin merelle. Se on täysin epänormaalia käytöstä lohelle. Jos tämä ilmiö koskee muitakin kuin merkattuja lohia, voi lohikanta pahimmassa tapauksessa romahtaa, koska lisääntyminen ei onnistu, sanoo Romakkaniemi.
 Vastaavia ongelmia on tiedossa muiltakin lohijoilta
 Tornion-Muonionjoen kaltaisia ongelmia on raportoitu myös muilta Pohjanlahden alueen lohijoilta. Erikoistutkija Atso Romakkaniemen mukaan viime vuosina kaikkein selvimmät merkit lohien voimattomuudesta on saatu Uumajajoen sivujoelta Vindeljoelta, joka on Itämeren kolmanneksi suurin lohijoki.
 – Vindeljoella voidaan seurata kalojen vaellusta hyvinkin tarkkaan, koska lohi nousee kalatietä pitkin. Siellä lohissa on nähty jo muutaman vuoden ajan samaa oireilua, joka on nyt voimistunut Tornionjoella. Etenkin naaraslohet ovat olleet vaikeuksissa, joten lohien lisääntuminen on romahtanut, kertoo Romakkaniemi.
 Sama viesti on kiirinyt tänä kesänä myös Tonion-Muonionjoella kalastavilta, jotka ovat jakaneet ahkerasti sosiaalisessa mediassa omia kokemuksiaan sekä esimerkiksi kuvia ja videoita kuolleista lohista. Yli 30 vuotta vapaa-ajan kalastusta harrastanut torniolainen  Seppo Frantti  kuvailee tilannetta rajajoella katastrofaaliseksi.
 – On suorastaan katastrofaalinen tilanne, että kalat kuolee nyt tällä tavalla eikä syksyllä tiedetä, paljonko jokeen on jäänyt kutevaa kalaa. Joen poikastuotanto saattaa romahtaa tämän jälkeen aivan totaalisesti, kuvailee Seppo Frantti.
 Frantti on erityisen harmissaan, koska lohikannan kehitys näytti jo pitkään hyvältä ja houkutteli kalastusmatkailijoita. Hänen mukaansa on selvää, että moni kauempaa tuleva peruu kesäksi suunnitellun kalastusmatkan, kun joelta kantautuu tietoja voimattomista tai kuolleista lohista.
 Ensimmäisiä tutkimustuloksia on lupeissa perjantaina
 Tornionjoen luonnonlohi ei ole kuitenkaan ongelmiensa kanssa yksin, koska viitteitä vastaavista kalaa kiusaavista oireista ja kalakuolemista on muualtakin. Erikoistutkija Atso Romakkaniemen mukaan monet merkit viittaavat siihen, että ongelmat tulevat merialueelta.
 – Tiedetään, että luonnonlohella on ollut vuosikymmenten aikana ongelmia, jotka liittyy Itämeren lohen ekosysteemiin, ravintoon ja siihen, että minkälaista ravintoa lohella on kulloinkin käytettävissä. Voi olla, että nämä lohikuolemat ja taudit voi olla osittain siihenkin asiaan kytkeytyviä, mutta varmaan tässä on mukana jonkinlaista eri tekijöiden yhteisvaikutusta, joka saa lohet heikoksi ja kutuvaelluksen rasittamina jokeen noustessaan ne saavat sieni-infektion ja kuolevat pois, sanoo Romakkaniemi.
 Hänen mukaansa osalla luonnonlohista on mekaanisia ihovaurioita, jotka eivät liity välttämättä mihinkään kalatautiin. Merialueella luonnonlohen riesana ovat muun muassa hylkeet.
 – Viitteitä on myös ihovaurioisista kaloista ja niitä syntyy myös silloin, kun kalastajat joutuvat vapauttamaan lohia rysistä tai kun vieheen koukku repii irti pääsevää lohta.
 Ruotsin eläinlääketieteellinen laitos kertoi keskiviikkona, että  ympäristömyrkyt voivat olla syynä Tornionjoen lohikuolemiin.  Suomen vastaavan viranomaisen eli Ruokaviraston odotetaan kertovan perjantaina ensimmäisistä tuloksista, jotka liittyvät tutkittavana olleisiin Tornionjoen luonnonlohiin.

Luonnonvarakeskus: Lohikuolemat on vakava uhka Tornionjoen lohelle


Summary: Home swap tarkoittaa kotien vaihtamista erimaalaisten kesken. Näin lomailijoilta voi säästyä pitkä penni.

– Loma Lincolnissa vahvisti perheemme tiimihenkeä. Vieras kieli ja kulttuuri vahvistivat tunnetta, että tämä on meidän yhteinen seikkailumme, kertoo  Aino-Kaisa Auvinen , 37.
 Juha Auvinen , 39, nyökkäilee vieressä. Lahtelaisperheen tekemä kodinvaihto kuukaudeksi brittiperheen kanssa perustui vahvaan luottamukseen – sitä rakennettiin hyvissä ajoin valokuvilla ja viesteilemällä.
 – Minulla vahvistui ajatus siitä, että suurin osa ihmisistä on luotettavia ja hyväntahtoisia. Home swap on vieraanvaraisuutta: oman reviirin ja asunnon jakamista. Voi olla, että kaikille ei sovi ajatus toisten päästämisestä omiin nurkkiin.
 Aino-Kaisa ja Juha Auvinen päätyivät kokeilemaan kolmen lapsensa kanssa uudenlaista lomailua koko kesäkuun. Kuukauden loman järjestäminen onnistui, koska Aino-Kaisa Auvisella on luokanopettajana pitkä kesäloma – Juha Auvisella puolestaan oli kesäloman lisäksi työstään sosiaalialan projektipäällikkönä kuukauden lomautus.
 Paikallisen pyöräilyseuran matkassa. Auvisen perheen kotialbumi
 Kannustavaa jalkapallokulttuuria. Akseli Auvinen sai viikon tähtipelaajan palkinnon onnistuessaan harjoituksissa. Auvisen perheen kotialbumi
 Home swap tai home exchange on Suomessa harvinaista. Auviset valitsivat googlettamalla amerikkalaisen palveluntarjoajan, totesivat sen luotettavaksi, lomailivat kuukauden Lincolnissa ja ovat tyytyväisiä kokemaansa.
 Keski-Englannissa sijaitseva Lincoln on Lahden kokoinen 120 000 asukkaan kaupunki.
 – Lincolnissa vanhimmat rakennukset ovat Rooman vallan ajalta. Vanha keskusta on upea, kehuu Juha Auvinen.
 Hän pääsi pyöräilemään paikallisen pyöräilyseuran ystävällisellä opastuksella. Aino-Kaisa Auvinen ja lapset solmivat uusia tuttavuuksia paikallisissa kouluryhmissä. Aikaa kului myös kiipeilyn ja jalkapallon parissa.
 – Käytin Googlen translatoria apuna, kun juttelin yhden ikäiseni pojan kanssa, kertoo  Akseli Auvinen , 8.
 Vinkkejä kodinvaihtoon Jos sinulla on äärimmäisen arvokkaita tai tunnesidonnaisia esineitä kodissasi, laita ne hyvään talteen. Silloin ei tarvitse turhaan stressata, eikä kotiisi tulevat ihmisetkään joudu kiusallisiin tilanteisiin, jos jotain menee rikki. Sovi pelisäännöistä hyvissä ajoin etukäteen kotiisi tulevien ihmisten kanssa. Voitte itse määritellä tason, kuinka tarkkoihin yksityiskohtiin mennään. Voit pyytää, että kukkia kastellaan ja että he ottavat kännykkäkameralla kuvan saapuneista laskuista. Mieti, onko mausteiden ja jauhojen ottaminen keittiönkaapista sinulle ok. Raivaa kotiasi, jotta muut mahtuvat sinne. Heillä kun on mukanaan omia tavaroita. Kerro kodinvaihdosta vakuutusyhtiölle ja sovi lisäturvasta. Se ei todennäköisesti ole kallista, vaan merkitsee vain muutamaa lisäeuroa. Tee vieraillesi lista ihmisistä, jotka voisivat tavata heitä ja näyttää alueesi paikkoja ja nähtävyyksiä. Muista itse kertoa, mistä asioista olet kiinnostunut ja mitä haluaisit nähdä. Toisen osapuolen on helpompi sopia näistä etukäteen tuntemiensa tahojen kanssa. Muista kertoa naapureillesi, että vieraita ihmisiä tulee kotiisi aivan luvallisesti ja sovitusti. Lähde: Auvisen perhe, Lahti
 "Hello sweetheart"
 Vaikka vanhemmat taitavatkin hyvin englantia, oli reissu tehokas kielikylpy.
 – Kun aluksi sanat tulivat takellellen, myöhemmin jo ajattelu tapahtui englanniksi, sanoo Juha Auvinen.
 Vanhemmat oikein hakeutuivat tilanteisiin, joissa englantia piti käyttää.
 – Ruokakaupan kassalla minua tervehdittiin "Hello sweetheart" ja apteekissa kysyttiin "How can I help you my dear", kertoo Aino-Kaisa Auvinen.
 Hän jatkaa hassusta hetkestä, kun käytti väärää verbiä. Hän oli kertonut kahdelle britille, kuinka lasten kasvattamisessa tulee olla rajat.
 – Käytin vahingossa sellaista verbiä, että asia rinnastui lähes pahoinpitelyyn. Tarkastin myöhemmin sanan ja kauhistuin. Sitten onneksi tapasin myöhemmin toisen näistä briteistä ja korjasin asian, nauraa Aino-Kaisa Auvinen.
 Matkustaminen lautalla voi olla pitkäpiimäistä, varsinkin jos sitä on paljon. Auvisen perheen kotialbumi
 Lentäminen olisi ollut halvempaa ja nopeampaa
 Kuukauden loma maksoi Auvisille 2 600 euroa, mikä yllätti perheen kalleudellaan. Summaan on laskettu autoilu, lauttamatkustaminen ja matkustamisen takia otetut hotelliyöt. Ruokamenojen laskeminen mukaan ei olisi mielekästä, koska ne olisivat olleet kotona Lahdessa suunnilleen samat.
 Perhe ajoi vanhalla Volvo-farmariautollaan, johon oli pakattu viisi polkupyörää, kokonaisuudessaan peräti 5 500 kilometriä. He autoilivat määränpäähänsä Ruotsin, Saksan, Hollannin, Belgian ja Ranskan kautta. Paluumatkalla koukattiin Tanskan kautta. Lautalla mentiin viidesti ja hotelliöitä kertyi seitsemän.
 Aikaa meni pelkkään matkustamiseen kahdeksan vuorokautta.
 – Pakko sanoa, että lentäminen olisi ollut huomattavasti halvempaa ja tietenkin nopeampaa. Erityisesti lautoilla matkustaminen oli aikamoisen tylsää, kun ei siellä ollut mahdollisuutta hyttiinkään, miettii Juha Auvinen.
 Periaatteessa siis home swap voi kuitenkin olla suuri rahallinen säästö. Tämän lisäksi se mahdollistaa "aidon arjen" elämisen kohdemaassa.
 – Ei ole pakko käydä missään kalliissa huvipuistoissa, koska kaikki tavallinenkin on uutta. Minä kävin ostamassa kirpparilta vaatteita, kertoo Aino-Kaisa Auvinen.
 Home swap -palvelusta he maksoivat amerikkalaisyritykselle vuosimaksun, joka oli 120 euroa. Palveluun sisältyvät mahdollisuus selailla ilmoituksia, oman ilmoituksen laatiminen sekä viestittelymahdollisuus toisen osapuolen kanssa aluksi anonyymisti. Lisäksi nettiportaalissa voi lukea toisten antamia suosituksia.
 Alexa Mottram, James Irvine ja 10-kuukautinen Kit-poika pulikoivat ahkerasti järvissä.  Motram kertoo uineensa nuoruudessaan paljon järvissä Luoteis-Englannissa Cumbriassa, Skotlannin rajalla. Alexa Mottramin ja James Irvinen kotialbumi.
 Hyppyrimäkien tasanne avaa huikaisevan näköalan Lahteen. Alexa Mottramin ja James Irvinen kotialbumi.
 Samaan aikaan toisaalla eli Lahdessa
 Kun Auviset olivat Lincolnissa, brittiperhe lomaili puolestaan Auvisten kodissa.
 Tuotedesignia yliopistossa opettava  Alexa Mottram , 36, ja arkkitehti  James Irvine , 42, lensivät vauvansa kanssa kesäiseen Lahteen, jonka oli juuri täyttänyt kansainvälinen triathlon-kisa Ironman. Ehkä yllättävääkin, he aikoivat ensin lomailla home swap -idealla San Franciscossa, mutta valitsivatkin Suomen Chicagon eli Lahden.
 – Meillä oli Lahdessa upea loma. Halusimme Suomeen, koska olemme kiinnostuneita skandinaavisesta muotoilusta. Uimme järvissä, rentouduimme ja saunoimme. Grillasimme makkaraa ja söimme korvapuusteja, kertoo Alexa Mottrman sähköpostivastauksessaan Ylelle.
 Brittiperhe kävi hyppyrimäkien näköalatasanteella ihailemassa maisemaa, johon kuuluvat kaupunkikeskusta, satama ja Vesijärvi.
 Perheenisä kävi soittamassa rumpuja jami-illassa suomalaisystäviensä kanssa. Perhe suosittelee home swapia lämpimästi ja aikoo toteuttaa seuraavan reissunsa Suomeen heti ensi vuonna. Heidän mielestään home swap tarjoaa paljon enemmän kuin standardiloma.
 Perheet eivät kohdanneet toisiaan face-to-face kuin vasta lomiensa lopussa Englannissa. Auvisen perheen kotialbumi
 Takaisin Lahdessa heinäkuussa. Auvisten kotipiha Lahdessa on vihreä keidas. Aino-Kaisa ja Juha Auvisen kanssa pelaamassa 8-vuotias Akseli, 7-vuotias Stiina  sekä 4-vuotias Aaron Auvinen. Janne Ahjopalo / Yle

Uskaltaisitko sinä lomailla näin? Suomalaisperhe vaihtoi kuukaudeksi kotia brittiperheen kanssa – palkintona tehokas kielikylpy